One Hope labur lebih RM2 juta bangunkan PPV, Isnin mula beroperasi

Pertubuhan One Hope Charity & Welfare (One Hope) melabur lebih RM2 juta bagi membangunkan sebuah pusat pemberian vaksin (PPV) Covid-19 di Shop-In d’Park Auto City, Juru di Bukit Mertajam, yang dijangka akan memulakan operasinya esok.Pengerusi One Hope Chua Sui Hau berkata dengan pelancaran PPV Covid-19 One Hope Charity itu, ia akan menjadi antara pertubuhan bukan kerajaan (NGO) terawal di Malaysia mengambil inisiatif membangunkan sebuah PPV.Beliau berkata pihaknya menerima kelulusan daripada kementerian kesihatan untuk membuka PPV itu pada 14 Julai, dan mengambil masa seminggu bagi mengubah pusat beli belah berkonsep kawasan terbuka itu kepada sebuah PPV.“One Hope juga mempunyai lebih 200 petugas untuk mengendalikan PPV itu, termasuk petugas perubatan kami sendiri yang akan bertanggungjawab melaksanakan proses vaksinasi,” katanya kepada Bernama.Beliau berkata pasukan One Hope melaksanakan ujian percubaan pada 23 Julai untuk membiasakan diri dengan keseluruhan prosedur, dari peringkat saringan dan rundingan sehingga ke peringkat vaksinasi dan prosedur pemantauan.Beliau menjangka pada hari pembukaan, PPV itu akan mevaksin kira-kira 360 orang, dan jumlah itu dijangka akan meningkat pada masa akan datang.“Apabila kita sudah biasa dengan perjalanan proses vaksinasi, kita mungkin dapat mevaksin sehingga 1,000 orang dalam sehari,” tambahnya.Menurutnya PPV itu akan beroperasi dari Isnin hingga Jumaat, dari pukul 9 pagi hingga 5 petang.Sementara itu Chua berkata ruang luas yang disediakan oleh PPV itu bukan sahaja membolehkan lebih ramai divaksin, malah persekitaran terbuka di pusat itu juga boleh membantu menenangkan fikiran penerima vaksin.“Diharapkan PPV ini akan dapat membantu penerima vaksin menenangkan minda selepas mengharungi pelbagai cabaran yang hadir bersama pandemik Covid-19,” tambahnya.


Perancis mula debat RUU bendung pengaruh Islam radikal

Ahli Parlimen Perancis pada Isnin mula berdebat mengenai Rang Undang-Undang (RUU) bagi membendung pengaruh Islam radikal di negara itu dan menghentikan penyusupan kepercayaan ekstrim dalam perkhidmatan awam, sekolah dan laman-laman dalam talian.Langkah itu diambil susulan beberapa serangan maut di Perancis oleh pengganas Islam, lapor Associated Press.RUU kontroversi itu mencakupi bidang yang luas dengan tujuan memperkukuhkan nilai-nilai sekular Perancis, dan bakal membangkitkan perdebatan yang panas oleh ahli-ahli Parlimen dan orang awam untuk dua minggu akan datang.Ia mencerminkan keutamaan Presiden Emmanuel Macron yang menggambarkan “separatisme, sebuah versi Islam yang salah sedang menyusup masuk dan membentuk masyarakat yang tidak selari dengan arus perdana,” dalam satu ucapannya pada Oktober.RUU yang diusulkan itu merupakan usaha presiden Perancis yang gagal dilakukan mantan-mantan sebelum ini berkaitan “Islam Perancis”.Menteri Dalam Negeri, Gerald Darmanin yang mengusulkan RUU itu menekankan “mereka bukan menentang agama”, walaupun sesetengah orang Islam di Perancis telah menyuarakan kebimbangan terhadap RUU itu yang dilihat menyasarkan mereka.RUU itu terpakai untuk semua agama dan penganut agama Buddha dan Roman Katolik turut menyuarakan keluhan bahawa mereka juga bakal terkesan.Pengkritik menyatakan RUU itu merangkumi perkara di bawah undang-undang sedia ada manakala pemimpin berhaluan kanan, Marine Le Pen menyatakan RUU itu tidak mencukupi atau tidak menyatakan musuh sebenar mereka iaitu Islam radikal.RUU itu membolehkan masjid dan persatuan-persatuan dipantau termasuk penerimaan dana asing, selain bertujuan untuk menyekat kemasukan ideologi Islam dalam kalangan orang Islam Perancis.Bagi melindungi kanak-kanak daripada indoktrinasi dan menghapuskan sekolah haram, RUU itu memperuntukkan semua kanak-kanak dari usia tiga tahun hadir ke sekolah kebangsaan.


Sorry.


Ziarah kembali Embun karya Shahnon Ahmad

26 Disember ini masuk tahun ketiga, guru saya Allahyarham Shahnon Ahmad meninggal dunia.Beliau pergi pada tahun 2017, beberapa bulan setelah ayah saya juga berangkat ke alam abadi.Minggu lalu saya sengaja-sengaja menelaah semula novelet Embun (2003) yang merupakan salah satu bahagian daripada sebuah trilogi iaitu Lamunan Puitis, ditulis oleh Sasterawan Negara Kedua, Shahnon Ahmad.Pengarang besar ini, Shahnon mulai mendapat perhatian khalayak sastera menerusi novel beliau Ranjau Sepanjang Jalan (1966).Shahnon pernah menjadi wakil rakyat Parlimen Sik, Kedah selama satu penggal.Embun merupakan bahagian ketiga termuat dalam trilogi Lamunan Puitis dan diterbitkan pada 2003 oleh Dewan Bahasa dan Pustaka. Sebagai sebuah karya, tidak ada cerita yang konkrit dapat ditemukan.Embun mengisahkan monolog embun sebagai sebahagian dari makhluk Allah yang diberi peranan tertentu sebagai salah satu tanda kewujudan dan kebesaranNya.Kehidupan embun diasosiasikan dengan kehidupan manusia di mana transit di alam ini hanyalah satu kesementaraan.Embun akhirnya lenyap setelah disejatkan oleh cahaya matahari.Meskipun tiada naratif yang jelas, Embun hadir sebagai perlambangan kerohanian yang jitu di mana ia mengetengahkan perbincangan mengenai tiga visi iaitu; Visi Humanisasi; Visi Liberasi dan Visi Transendensi.Ketiga-tiga visi ini bumbunya berdasarkan ayat suci al-Quran, iaitu ayat 110 Ali Imraan di mana terdapat ‘visi menyeru ke arah kebaikan’ atau ‘visi humanisasi’.Tugas ‘humanisasi’ ialah untuk ‘memanusiakan kembali manusia’. ‘Visi humanisasi’ di dalam seni sastera haruslah ditampilkan menerusi simbol atau lambang yang juga abstrak.Dalam Embun, pesan-pesan makruf atau humanisasi disampaikan menerusi ‘leteran’ atau ‘monolog’ watak utamanya iaitu embun:Baru tadi saja mereka bermanik-manik di hujung rumput dengan melontarkan keindahan yang berkilauan yang juga mempesonakan. Dan pada detik itu memang wujudnya individualiti, tetapi kini bilamana diangkat naik dan berkumpul dalam satu kepadatan, mereka dengan sendiri hilang individualiti itu bagaikan kembali berada dalam satu jemaah untuk meneruskan lagi perjalanan yang lain.Perenggan di atas menunjukkan kedudukan embun sebagai salah satu entiti alam yang mempunyai kedudukan sendiri.Kebersamaan dengan entiti lain memberi kekuatan kepada embun.Selain itu terdapat ‘visi’ kedua iaitu ‘visi liberasi’. Secara mudah ia bermaksud ‘visi untuk mencegah kemungkaran’.Visi mencegah kemungkaran ini termasuklah usaha pembebasan dan penentangan terhadap eksploitasi ekonomi, penindasan kelas, kezaliman kerajaan, pelanggaran hak asasi manusia dan diskriminasi ke atas gender, etnik atau pegangan politik.Justeru ‘liberasi’ atau nahi mungkar harus ‘diakui’ sebagai bahagian yang sah daripada seni Islam.Pesan nahi mungkar dapat ditemui secara ketara dalam novelet ini.Antara lain Shahnon (2003) berpesan mengenai kepongahan sesetengah manusia.Kepongahan kerana kegilaan kepada kuasa itu misalnya terlihat pada kutipan di bawah:Dengan pertolongan daripada Rabbnya ia masih mampu memisahi dirinya daripada jemaah yang mahu menggila di bumi itu.Bukan. Ia tidak mahu bersama-sama jemaah yang senantiasa bergelombang dan fungsinya cuma mengamuk dan memberang itu. Ia bukan gelombang jenis itu.Bukan. Ia bukan dalam komplot yang ingin berkonspirasi semata-mata untuk menjaga kepentingan diri dan kepentingan para kroni.Ia sedar bahawa sebagai sebutir embun, ia begitu kerdil dan lemah, tetapi tidak pula begitu rendah dan hina dirinya sehingga rela dirinya diperalat oleh sesiapa, terutama oleh jemaah yang hanya ingin berganas, berzalim dan merakus itu.Ia hanya tidak rela berada dalam jemaah yang ternyata hanya untuk berzalim, merakus, dan mengganas itu kerana ia tidak mahu ikut bersama dalam pengembaraan dan penerokaan menokok dosa itu. Bukan. Ia bukan lari dari jemaah.Dalam dua perenggan di atas pula, secara halusnya pengarang mengingatkan kelompok Islam atau gerakan dakwah tertentu supaya tidak menyimpang dari matlamat asal mereka iaitu untuk menegakkan makruf dan bukannya memburu kepentingan diri.Allahyarham Shahnon Ahmad.Umum mengetahui Shahnon meninggal dunia sebagai ahli Parti Islam Semalaysia, tidaklah keterlaluan dikatakan bahawa pesan di dalam Embun (2013) ini adalah pesan untuk pemimpin PAS agar tidak gila kuasa dan tidak tumbang oleh kenikmatan duniawi seperti yang terlihat pada watak-watak pimpinan PAS hari ini di dalam kerajaan PN.Masyarakat umum melihat PAS sebagai sebuah jemaah Islam sedang mabuk dengan wang dan GLC. Elok kiranya ahli PAS mencari Embun dan memahami pesan Shahnon ini.Akhir sekali adalah ‘visi transendensi’ atau beriman kepada Allah.Dunia hari ini penuh dengan ‘dehumanisasi’ dan ‘kemungkaran’. ‘Transendensi’ dapat menyelamatkan manusia dari dua ‘masalah’ tersebut dengan berpegang kembali kepada ‘spiritual’.Dalam Embun, Shahnon meletakkan ‘kembalinya kepada Pencipta’ sebagai solusi mantap:Ia tahu ia hanya berasal daripada sebutir titik yang tersorok dalam kegelapan bumi tetapi kemudian turut mengalir keluar bersama-sama titik-titik lain kerana panggilan fitrahnya dan juga kerana tarikan dari matahari yang serba bertenaga dan menghidupkan itu.Rabbnyalah yang mengolah dan mengalirkan dirinya daripada kegelapan itu. Dan ia sebagai salah satu butir titik begitu gembira kerana mampu dan berdaya mengalir keluar menjadi suatu perjalanan yang penuh keseronokan dan kekayaan yang pastinya datang daripada Rabbnya untuknya dan untuk semua.Perenggan diatas dapat dijadikan hujah betapa Shahnon menegaskan doktrin Ilahiyyah dalam konsep tauhid iaitu inna lillah wa inna illahihi rajiun iaitu semuanya akan kembali kepada Maha Pencipta, dipantakkan menerusi watak Embun.Itulah janji Rabbnya selama ini pun. Dan kita yakin benar dengan janji Rabbnya itu.Janji Rabbnya itu begitu terang diperjelaskan oleh para daii di mana-mana pun sepanjang perjalanan kita ‘disini’.Para dai tidak bosan-bosan menyampaikan fakta bahawa sesudah tidak ada di ‘sini’, kita akan ada pula ‘di sana’. Di ‘sini’ hanya sementara. Itulah janji Rabbnya. Di ‘sanalah’ akan kekal abadi. Itulah juga janji Rabbnya. Dan janji Rabbnya tidak pernah dimungkiri-Nya.Kutipan yang disebutkan di atas memaparkan hubungan manusia dan Tuhan yang mana akhir matlamat setiap makhluk adalah alam seterusnya iaitu akhirat. Alangkah baiknya jika orang-orang Jemaah dapat memahami bahawa tujuan berkerajaan bukanlah untuk bersekongkol dengan pengkhianat.Novelet Embun menampilkan watak embun sebagai protagonis dan hujan ribut sebagai antagonis yang merosakkan kewujudan dan fungsi sosialnya.Penampilan watak yang berada di luar realiti dan kerangka logik begini secara sedar menjadi hujah yang Shahnon bermain dengan lambang abstrak untuk menyampaikan ‘dakwahnya’.Perjalanan embun sebagai makhluk Allah yang membasahi bumi di awal pagi sebelum diserap cahaya matahari adalah simbol untuk kehidupan insan yang sekejap dan menuju ke negeri abadi.Semoga Shahnon Ahmad damai di sana.


Beregu wanita utama negara mara ke separuh akhir Masters Malaysia

Beregu wanita utama negara Pearly Tan-M Thinaah mempamerkan semangat juang yang tinggi untuk bangkit selepas kecundang pada set pertama, sekali gus menempat slot ke pusingan separuh akhir Masters Malaysia 2023.
Gandingan pilihan keenam kejohanan itu melakukan kejutan dengan menewaskan beregu pilihan keempat daripada Jepun, Yuku Fukushima-Sayaka Hirota, di Axiata Arena, di Kuala Lumpur hari ini.
Pearly-Thinaah bermula kurang baik dengan beberapa kesilapan di jaring yang mengakibatkan pasangan Malaysia itu tewas 13-21 pada set pertama.
Meskipun ketinggalan sebaik bermula set kedua, beregu nombor 11 dunia itu bekerja keras untuk menyamakan kedudukan 16-16 dan akhirnya berjaya membawa permainan ke set penentuan apabila mendominasi set kedua dengan 21-19.
Pasangan itu sekali lagi berjaya bangkit apabila ketinggalan 1-6 dalam set ketiga dan terus mempamerkan aksi mantap untuk membawa kedudukan ke 18--15, sebelum meraih kemenangan 21-16 selepas bertarung hampir dua jam.
Beregu Korea Selatan Jeong Na Eun-Kim Hye Jeong menanti Pearly-Thinaah di separuh akhir selepas pilihan kelima kejohanan itu mengejutkan pilihan kedua Apriyani Rahayu-Siti Fadia Silva Ramadhanti daripada Indonesia, 21-15, 18-21, 21-16.
Meskipun kelelahan pada dua set terakhir, Pearly mengakui kehadiran ahli keluarganya memberi semangat untuk beliau meneruskan perlawanan dan mara ke peringkat seterusnya bersama Thinaah.
“Saya bukan cedera tapi saya pada suatu ketika saya tak mampu berdiri dan stabilkan badan di gelanggang, namun saya tak mahu kecewakan pasangan saya yang banyak membantu saya.
“Saya juga tak nak kecewakan jurulatih. Saya cuma beritahu diri sendiri untuk jadi lebih kuat dan berjuang hingga saat akhir,” katanya kepada pemberita selepas perlawanan.
Ditanya mengenai insiden pada set ketiga apabila pengadil secara tiba-tiba menghentikan permainan ketika ‘rally’ panjang dan pasangan Jepun mendahului 12-11, Pearly berkata tiada apa yang dapat mereka lakukan tentang keputusan itu.
Sementara itu, Pengarah Kejurulatihan Beregu Rexy Mainaky, mempersoalkan kewajaran keputusan kontroversi pengadil daripada Serbia, Alexander Olennikov, yang secara tiba-tiba memberhentikan perlawanan ketika rali panjang pada set ketiga.
“Pemain penat ketika rali panjang namun pengadil berhentikan permainan kerana melihat jurulatih Jepun sedang bercakap kepada pemainnya, saya terus bangun dan mengadu kerana mereka juga bekas pemain dan harus faham pemain sememangnya penat. Ini kali pertama saya berdepan insiden sebegini,” katanya.
Beliau pada masa sama meluahkan kekecewaannya kerana melihat peraturan badminton terlalu ketat sehinggakan pemain tidak mendapat kebebasan sewajarnya.
Dalam pada itu, pakar beregu dari Indonesia itu mengakui Pearly masih terkesan dengan impak permainan semalam yang turut menyaksikan mereka menempuh rali panjang sebanyak 211 pukulan, menentang satu lagi gandingan Jepun, Rena Miyaura-Ayako Sakuramoto.
Pasangan Malaysia merekodkan kemenangan 21-18, 8-21, 21-19 pada perlawanan itu untuk menempah tiket ke suku akhir.
Selepas melihat Pearly hampir putus asa, Rexy berkata beliau terus cuba menaikkan semangatnya untuk meneruskan perlawanan kerana pemain tersebut mempunyai pengalaman menempuh latihan yang sukar sebelum ini.


Kes tuntutan palsu bekas MB Perlis dipindah ke Mahkamah KL

Mahkamah Sesyen Kangar hari ini membenarkan kes bekas menteri besar Perlis Azlan Man yang menghadapi lima pertuduhan berkaitan tuntutan palsu berjumlah RM1.185 juta, dipindahkan ke Mahkamah Sesyen Kuala Lumpur.
Hakim Norsalha Hamzah membuat keputusan itu selepas mendengar permohonan daripada Timbalan Pendakwa Raya Suruhanjaya Pencegahan Rasuah Malaysia (SPRM) Rehab Abdul Shukur, yang turut tidak dibantah oleh peguam Burhanudeen Abdul Wahid yang mewakili tertuduh.
Dalam permohonan itu, pihak pendakwaan memohon lima kes di bawah Seksyen 18 Akta SPRM 2009 yang dihadapi Azlan di Mahkamah Sesyen di sini untuk digabung dan didengar bersama dengan lima kes yang dihadapi tertuduh di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001 di Mahkamah Sesyen Kuala Lumpur.
Permohonan penggabungan itu dibuat di bawah Seksyen 165 Kanun Tatacara Jenayah supaya kes di Mahkamah Sesyen Kangar didengar bersama dengan kes di Mahkamah Sesyen Kuala Lumpur berikutan semua kes melibatkan saksi dan siasatan yang sama.
Pada 10 April lepas, Azlan, 64, mengaku tidak bersalah di Mahkamah Sesyen di sini, terhadap lima pertuduhan berkaitan tuntutan palsu bagi kemudahan cuti seberang laut berjumlah lebih RM1.185 juta antara 2013 dan 2017.
Mengikut kesemua pertuduhan, Azlan sebagai ejen kerajaan negeri Perlis iaitu menteri besar Perlis didakwa menggunakan beberapa dokumen mengandungi butiran palsu bagi membuat tuntutan kemudahan Cuti Seberang Laut ke London, United Kingdom sedangkan tidak ada perjalanan seperti yang dituntut itu.
Pertuduhan dikemukakan mengikut Seksyen 18 Akta SPRM 2009 yang boleh dihukum di bawah Seksyen 24(2) akta sama yang membawa hukuman penjara hingga 20 tahun dan denda tidak kurang daripada lima kali ganda jumlah atau nilai butir matan palsu atau silap itu atau RM10,000 mengikut mana-mana lebih tinggi, jika sabit kesalahan.
Pada 12 April, Azlan turut mengaku tidak bersalah di Mahkamah Sesyen Kuala Lumpur atas lima pertuduhan menerima wang hasil daripada aktiviti haram berjumlah RM1.06 juta.
Hakim Azura Alwi menetapkan 9 Jun ini untuk sebutan semula kes.
Azlan menjadi Ahli Dewan Undangan Negeri (Adun) Pauh pada 2013 hingga 2018, sebelum memenangi kerusi DUN Bintong dari 2018 hingga tahun lepas, namun tewas pada Pilihan Raya Umum ke-15 (PRU15).
Menteri Besar Perlis dari 2013 hingga 2022 itu turut gagal mempertahankan jawatan Ketua UMNO Bahagian Kangar pada pemilihan parti, baru-baru ini.


Menjadi Melayu dan tiada kerakyatan di Malaysia

Di blok Projek Perumahan Rakyat (PPR) Lembah Subang, Petaling Jaya beberapa keluarga Melayu, India, Cina dan warga asing hidup bersama dalam suasana harmoni.Ruang jalan yang sempit di kawasan PPR itu kelihatan penuh dengan kenderaan yang diparkir tidak bersusun, sampah sarap dihurung lalat juga turut mengganggu pandangan mata.Beberapa lot kedai di PPR itu juga banyak yang ditutup dan terabai dan sepi.Di sanalah, seorang ibu, Kak Yana (bukan nama sebenar) menetap sejak lebih kurang 18 tahun lalu.Dia yang berasal dari negara jiran dan mendirikan rumah tangga dengan seorang lelaki warganegara Malaysia.Tahun lalu, suaminya meninggal dunia akibat jangkitan Covid-19.Kini, dia dan enam anaknya hilang tempat bergantung, namun ada masalah yang lebih dibimbangi Kak Yana.Anak-anaknya tidak didaftarkan sebagai warga Malaysia.Suasana PPR Lembah Subang, Petaling Jaya di mana Kak Yana bersama keluarganya tinggal sejak 18 tahun lalu.Di bawah Perlembagaan Persekutuan, bayi yang lahir di luar negara dengan bapa memiliki kewarganegaraan Malaysia akan dianugerahkan taraf kerakyatan secara automatik.Bagaimanapun, dokumen seperti sijil kahwin amat diperlukan dalam proses permohonan kewarganegaraan anak-anak di kaunter-kaunter urusan agensi kerajaan.“Bukan tak usaha, dah usaha. Tapi ada yang mereka (pejabat agama) minta bawa saksi kahwin.“Macam mana nak bawa saksi itu, dah 24 tahun kahwin, kami pun dah tak ingat,” katanya kepada MalaysiaNow.Yana memberitahu, dirinya pernah ditawarkan untuk mendapat kad pengenalan sah melalui seorang individu yang memperkenalkan diri sebagai “wakil kerajaan”.Bagaimanapun, individu berkenaan meminta bayaran berjumlah RM7,000 sebagai balasan.“Dia kata dah siap semua baru bayar macam yang dia bantu seorang dari Sabah. Maksudnya memang dia ada buatlah kerja tu.“Saya ni ada duit ke nak buat? Kalau RM100 atau RM200 kita boleh beri, tapi nak ke dia terima?“Kalau saya ditangkap pula macam mana?”Rata-rata anak-anak muda di PPR itu bekerja dalam pelbagai sektor menggunakan kelulusan akademik masing-masing.Tidak kurang juga ramai yang mencari makan melalui pekerjaan dalam ekonomi gig.Namun, disebabkan faktor kerakyatan, anak-anak tanpa dokumentasi ini hanya mampu bekerja am seperti buruh kasar dan bekerja sendiri.Dokumentasi tidak lengkapDi PPR itu juga, terdapat kira-kira 20 keluarga yang tidak mempunyai kerakyatan.Ini tidak termasuk keluarga yang masih belum tampil berkongsi masalah yang sama.Mereka ini sering disalah anggap sebagai pendatang tanpa izin, pelarian dan pekerja asing walaupun dilahirkan di Malaysia.Golongan tanpa kerakyatan di seluruh negara dianggarkan kira-kira sejuta orang.10,000 daripada jumlah itu dipercayai berada di semenanjung.Sementara itu, Pengerusi Jawatankuasa Surau Al Firdaus, Mahmud yang menyelaras salah satu surau di kompleks perumahan berkenaan sudah maklum dengan masalah-masalah tersebut.Pengerusi jawatankuasa Surau Al Firdaus ketika ditemu bual MalaysiaNow.“Mereka ni memang orang Malaysia. Cumanya, ada dokumen-dokumen diri mereka yang tak lengkap jadi susah untuk mohon kerakyatan sini,” katanya kepada MalaysiaNow.Kebanyakan kes, kanak-kanak di kawasan itu menjadi warga tanpa kerakyatan kerana ibu bapa yang berwarganegara Malaysia tidak mendaftarkan anak-anak mereka.Mahmud berkata, ada juga banyak kes di mana ibu bapa mengambil sikap sambil lewa dalam mendaftarkan perkahwinan mereka di institusi agama.Tanpa kad pengenalan sah, mereka yang tiada kerakyatan dinafikan akses kepada pendidikan dan hak mendapatkan perkhidmatan di fasiliti awam seperti hospital.Lazimnya,tiada kerakyatan diwariskan dari satu generasi kepada generasi yang berikutnya.Meskipun begitu, Yana tidak berputus asa untuk mendapatkan dokumen pengenalan diri buat anak-anaknya terutama sekali anak perempuannya yang berusia 18 tahun.Beliau berharap, anaknya itu bertemu jodoh dengan lelaki warganegara Malaysia.“Kalau kahwin dengan rakyat Malaysia, anak saya boleh dapat kad pengenalan merah.“Dia boleh kerja, dan anak-anak boleh ada kad pengenalan juga,” katanya.


2,234 kes baru Covid-19, 1,428 di Selangor

Sebanyak 1,112 pesakit dilaporkan sembuh sepenuhnya menjadikan angka keseluruhan mereka yang pulih berjumlah 66,236 kes atau 84.4%.Ketua Pengarah Kesihatan Dr Noor Hisham Abdullah berkata terdapat 2,234 kes baru jangkitan Covid-19 termasuk lima jangkitan import, menjadikan angka keseluruhan penularan dalam negara berjumlah 78,499.Katanya Selangor mencatatkan kes harian tertinggi iaitu sebanyak 1,428 kes atau 63.9%.Daripada jumlah itu, sebanyak 1,321 atau 93.2% hasil daripada saringan kontak rapat dan kluster-kluster.“Kebanyakan kes-kes positif di Selangor melibatkan kluster-kluster berkaitan tempat kerja terutamanya Kluster Seruling (842 kes) dan Kluster Hentian (315 kes),” katanya dalam satu kenyataan.Tambahnya sebanyak 11,867 kes aktif sedang menerima rawatan di hospital, 124 pesakit di tempat di Unit Rawatan Rapi termasuk 60 memerlukan bantuan alat pernafasan.“Dukacita dimaklumkan terdapat tiga lagi kes kematian turut dilaporkan menjadikan jumlah mangsa yang maut seramai 396 orang,” katanya.


IPEF sebagai platform baik tamatkan larangan eksport

Malaysia mengalu-alukan 14 anggota Rangka Kerja Ekonomi Indo-Pasifik bagi Kemakmuran (IPEF) sebagai platform membuka penglibatan bersama Amerika Syarikat (AS) dalam mencari jalan untuk menangani halangan perdagangan, termasuk isu perintah pelepasan tahan (WRO) yang dikenakan pihak berkuasa AS terhadap eksport Malaysia.
Menteri Perdagangan Antarabangsa dan Industri (Miti) Mohamed Azmin Ali berkata IPEF menawarkan Malaysia satu platform bermakna melibatkan AS dalam isu tersebut.
Azmin berkata beliau membangkitkan perkara itu kepada Setiausaha Perdagangan AS Gina Raimondo semasa lawatannya ke Washington pada Mei lalu.
"Pertukaran maklumat itu perlu di mana penghargaan Washington diperlukan setelah apa yang kami laksanakan di negara dalam memastikan pematuhan syarat-syarat mengenai tenaga buruh. Pada masa lalu, kita tidak mempunyai saluran komunikasi begini. Kini IPEF boleh memudahkannya," kata Azmin kepada jurnal perdagangan Inside US Trade.
Beliau kini dalam siri lawatan menghadiri pertemuan bersama menteri kanan dalam pentadbiran tertinggi mengenai IPEF di Los Angeles.
Ketika ini, pihak berkuasa AS mengeluarkan enam WRO aktif terhadap syarikat berkaitan kerajaan Malaysia susulan dakwaan mengamalkan buruh paksa.
WRO adalah perintah penguatkuasaan larangan import produk hasil daripada amalan buruh paksa.
Azmin berkata IPEF yang ditubuhkan 14 negara termasuk Malaysia, boleh memainkan peranan dalam membantu menjalin hubungan rapat antara negara maju dan membangun.
Beliau berkata ia termasuk ekonomi yang lebih maju membantu negara membangun dalam memenuhi beberapa komitmen IPEF.
“Kami memerlukan ekonomi besar seperti Amerika Syarikat... untuk bekerjasama secara rapat dengan ekonomi yang sedang pesat membangun.
"Kami komited untuk mematuhi peraturan antarabangsa yang ditetapkan, namun pada masa yang sama ia perlu memberi kami sedikit ruang untuk melaksanakan peralihan,” kata Azmin.
IPEF yang diilhamkan oleh AS ialah satu inisiatif ekonomi di mana Malaysia menjadi salah satu daripada 14 belas anggota pengasasnya.
Inisiatif antarabangsa yang dilancarkan oleh Presiden Joe Biden pada Mei lalu di Washington itu disifatkan sebagai penglibatan ekonomi paling penting yang pernah dilakukan AS bersama negara-negara di rantau Asia-Pasifik.
Bentuk agenda IPEF ketika ini berdasarkan empat tonggak perdagangan adil dan berdaya tahan; ketahanan rantaian bekalan; infrastruktur, tenaga bersih, dan penyahkarbonan; cukai dan anti-rasuah.
Pemerhati berkata inisiatif itu adalah bagi mengimbangi kuasa China susulan pembentukan Perkongsian Ekonomi Komprehensif Serantau (RCEP) yang diterajui oleh Beijing, namun penyertaan India menyebabkan IPEF jauh mengatasi RCEP dari segi saiz pasaran dan keluaran dalam negara kasar (KDNK).
Dalam pada itu, Azmin turut menyentuh jangkaan AS dalam melihat hasil yang dibuahkan daripada inisiatif IPEF pada tahun yang akan datang.
Katanya, jangkaan sedemikian mungkin terlalu bercita-cita tinggi, mencadangkan negara-negara anggota boleh memulakan rundingan mengenai ekonomi digital.
"Pandemik memajukan pendigitalan, e-dagang dan kami mahu melihat lebih banyak pelaburan dalam ekonomi digital bagi mewujudkan pekerjaan dan juga pertumbuhan di rantau ini.
"Kami ingin melihat sama ada kita boleh mencapai matlamat ini lebih awal daripada tarikh yang disasarkan, namun usaha ini memerlukan kerja keras dan tumpuan oleh pegawai dan pemimpin-pemimpin kita,” kata Azmin.


Rumah Muhyiddin jadi tumpuan pemimpin PN

Beberapa pemimpin utama parti komponen Perikatan Nasional (PN) dipercayai berkumpul di di kediaman Muhyiddin Yassin di Bukit Damansara, Kuala Lumpur ketika teka-teki mengenai rundingan bentuk gabungan baru kerajaan masih belum terjawab.
Kelihatan pergerakan kenderaan keluar masuk yang membawa pemimpin PAS termasuk Presiden Abdul Hadi Awang sekitar pukul 11.30 pagi.
Sementara itu, kenderaan yang membawa Setiausaha Agung PAS Takiyuddin Hassan dilihat meninggalkan kawasan itu pada jam 1.15 petang tadi.
MalaysiaNow sedang mendapatkan pengesahan nama-nama pemimpin parti komponen PN lain yang berada di kediaman tersebut.


Putrajaya umumkan senarai 19 anggota Jawatankuasa Khas Bebas Darurat

Putrajaya hari ini mengumumkan Jawatankuasa Khas Bebas Darurat yang sudah diperkenankan oleh Yang di-Pertuan Agong Sultan Abdullah Sultan Ahmad Shah.“Jawatankuasa Khas Bebas Darurat 2021 yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 berperanan untuk menasihati Yang di-Pertuan Agong mengenai kewujudan berterusan darurat besar di Malaysia dan penamatannya.“Majlis Keselamatan Negara, Jabatan Perdana Menteri berperanan sebagai urus setia jawatankuasa ini,” kata pejabat perdana menteri dalam satu kenyataan hari ini.Menurut pejabat perdana menteri, jawatankuasa yang dipengerusikan oleh bekas ketua hakim negara, Ariffin Zakaria itu akan dianggotai:1. Samsudin Osman, bekas ketua setiausaha negara.2. Norian Mai, bekas ketua polis negara.3. Zulkifli Zainal Abidin, bekas panglima angkatan tentera.4. Dr Mohamad Taha Arif, bekas ketua pengarah kesihatan.5. Dr Yahya Awang, pakar bedah jantung.6. Ter Leong Yap, presiden gabungan dewan perniagaan dan perindustrian Cina Malaysia.7. R Palan, pro-canselor Universiti Cyberjaya.8. Sallehuddin Saidin, bekas timbalan pendakwaraya pejabat peguam negara.9. Mohd Asri Zainul Abidin, mufti Perlis.10. Dr Andrew Kiyu Dawi anak Usop, pakar kesihatan awam.11. Sukarti Wakiman, bekas setiausaha kerajaan negeri Sabah.12. Noh Omar, ahli Parlimen Tanjung Karang.13. Rohani Abdul Karim, ahli Parlimen Batang Lupar.14. Azizah Mohd Dun, ahli Parlimen Beaufort15. Nik Muhammad Zawawi Salleh, ahli Parlimen Pasir Puteh.16. Saifuddin Nasution Ismail, ahli Parlimen Kulim-Bandar Baharu.17. Anthony Loke, ahli Parlimen Seremban.18. Dzulkefly Ahmad, ahli Parlimen Kuala Selangor.


Langkah taktikal atau cerita dongeng?

Tindakan Pakatan Harapan (PH) tidak meminta undi belah bahagi terhadap Rang Undang-undang Perbekalan 2021 semalam mengelirukan dan menghampakan banyak orang.Oleh kerana tindakan pelik blok utama pembangkang itu, rang undang-undang tersebut lulus di peringkat dasar (policy stage) melalui undian suara.Yang secara terbuka tidak menyokong adalah blok bebas Dr Mahathir Mohamad yang turut disokong oleh beberapa orang ahli Parlimen Amanah.Manakala percubaan ahli Parlimen Pokok Sena Mahfuz Omar, mencadangkan undi belah bahagi tidak mendapat sokongan PH.Jelas ada arahan dari kepemimpinan PH agar tidak membuat undi belah bahagi.Perikatan Nasional (PN) yang kemaruk kemenangan lantas membuat diayah seolah-olah Belanjawan 2021 sudah lulus.Orang ramai yang tidak arif tentang peraturan Dewan Rakyat mungkin percaya Belanjawan 2021 lulus dan pembangkang belot atau mengaku kalah.Jawapannya, Belanjawan 2021 belum diluluskan. Ada dua atau tiga peringkat lagi sebelum pengundian mutakhir yang dijadualkan 17 Disember ini.Bagi yang faham sedikit sebanyak mengenai peraturan Dewan Rakyat dan isu-isu taktikal, mereka tentu tertanya-tertanya apa sebenarnya muslihat PH tidak meminta undi belah bahagi.Hanya undi belah bahagi boleh menentukan secara sahih sama Rang Undang-undang Perbekalan itu mendapat sokongan atau tidak.Ini menimbulkan syak wasangka dan persoalan mengenai apakah sebenarnya strategi atau mainan politik Ketua Pembangkang Anwar Ibrahim?Lantas timbul sekali lagi persoalan apakah Anwar tidak yakin dia mempunyai sokongan kukuh dan meyakinkan seperti yang didakwanya pada 13 Oktober lalu?Mungkin ia dan mungkin tidak kerana dia dikhabarkan baru saja menyerahkan dokumen kepada Istana Negara bagi membuktikan sokongan 128 ahli Dewan Rakyat terhadapnya.Kalau betul dia ada sokong sebanyak itu, PH sudah boleh mengalahkan PN dalam undi belah bahagi untuk menolak Belanjawan 2021 semalam.Tapi seperti kata Ketua Parlimen DAP Anthony Loke dalam satu kenyataan semalam, kalau PH tolak Rang Undang-undang itu, ia akan dituduh ingkar nasihat Yang di Pertuan Agong, tidak mahu gaji kakitangan awam dibayar, tidak menyokong bantuan kepada golongan B40, menyekat elaun sara hidup untuk petani dan nelayan serta bermacam-macam lagi.Faktor mengenai mematuhi nasihat Yang di Pertuan Agong ini cukup menarik.Andainya betul Anwar sudah mempersembahkan bukti 128 (akaun berkannun) SD menyokong beliau maka tindak balas Seri Paduka Baginda adalah penentu masa depan ketua pembangkang itu.Jadi dia wajib berhati-hati agar tidak menimbulkan kemurkaan Baginda.Kesimpulannya, Belanjawan 2021 belum lulus.Rang Undang-undang Perbekalan 2021 hanya lulus peringkat bacaan kedua iaitu peringkat dasar.Mulai Isnin ini, perbahasan masuk peringkat jawatankuasa di mana peruntukan setiap kementerian perlu dibahas secara terperinci dan diluluskan.Pada peringkat itu, secara teknikal, setiap hari ada peluang bagi mengusulkan undi belah bahagi oleh mana-mana 15 Ahli Dewan Rakyat.Seperti saya sarankan sebelum ini, Rang Undang-undang Perbekalan 2021 boleh dipisahkan daripada isu percaya dan tidak percaya terhadap perdana menteri dengan Speaker Dewan Rakyat Azhar Azizan Harun memberi jaminan bahawa usul percaya dan tidak percaya terhadap Muhyiddin Yassin tetap akan dibahaskan.Wallahuaklam. Terima kasih.* A Kadir Jasin merupakan bekas ketua pengarang kumpulan akhbar New Straits Times Press (NSTP).* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Bersatu jangka pengundi muda jadi penentu PRN Johor

Parti-parti bertanding pada Pilihan Raya Negeri (PRN) Johor dijangka mengalami kesukaran untuk menafsir undi golongan muda yang berusia 18 hingga 21 tahun, terutama mereka yang pertama kali memilih wakil rakyat.Ketua Penerangan Bersatu Wan Saiful Wan Jan menyifatkan ia satu cabaran baru termasuk kepada parti itu, sekali gus menolak dakwaan sesetengah parti kononnya mereka “boleh memiliki” pengundi terbabit.“Dengan terlibatnya pengundi muda, ini satu perkara positif untuk demokrasi dan politik dalam negara…sebelum ini ada parti politik yang menyatakan mereka selesa kerana ada pengundi tegar yang akan mengundi mereka.“Tetapi dengan adanya anak muda ini, kita tidak boleh baca kerana mereka boleh mengundi sesiapa sahaja atau ada kemungkinan juga tidak mengundi langsung,” katanya ketika ditemui selepas menghadiri program Jelajah Penerangan Isu Semasa di Jalan Abdul Rahman, Muar malam tadi.Beliau berkata pengundi muda juga dijangka akan menjadi penentu PRN Johor ini, oleh itu parti tersebut perlu menunjukkan kesungguhan dan keikhlasan untuk mendekati mereka di samping membuat tawaran bermakna kepada golongan ini.Wan Saiful berkata Pemuda Bersatu bersama sayap Pemuda Perikatan Nasional (PN) berhadapan dengan tugasan berat dan perlu merangka strategi dalam usaha mendekati golongan anak muda ini.


Pemimpin Umno berdepan kes mahkamah cuba buat kemunculan semula guna 'pintu belakang'

Ketika kami sekeluarga pergi mengundi baru-baru ini, kami berharap dan percaya bahawa kami akan dapat menyingkirkan semua mereka yang mempunyai kes mahkamah yang tergantung.
Kami mengharapkan sebuah kerajaan yang bersih dan adil, yang akan bebas daripada sebarang beban dan hanya mengutamakan kepentingan rakyat.
Walau bagaimanapun, tidak lama selepas keputusan itu, kami merasakan keseluruhan proses pilihan raya adalah sia-sia kerana mereka yang kami ingin hapuskan kembali dalam gambar.
Dan parti yang telah menjanjikan hari esok yang lebih baik kepada semua orang akhirnya telah mendedahkan warna sebenar dan kini lebih bersedia untuk tidur dengan musuh.
Adakah ini dilakukan untuk kebaikan negara atau untuk memenuhi hasrat seseorang individu untuk mendapatkan kuasa dan percubaan orang yang mahu mengelak daripada menjalani hukuman penjara?
Dan sekali lagi, rakyat diperbodohkan dan dibiarkan tertanya-tanya dan menunggu.
Kami mengundi untuk perubahan dan untuk kerajaan yang boleh membantu mengemudi negara kembali ke landasan berikutan pandemik Covid-19.
Ketika itu, apabila jawatan perdana menteri disandang oleh Bersatu, Umno terlalu bersemangat untuk menggulingkan pentadbiran dan kembali berkuasa.
Sebabnya adalah jelas pada masa itu seperti hari ini. Ia hanya untuk membantu memastikan individu tertentu bebas daripada penjara, tidak ada yang lain.
Dan sekarang, tanpa segan silu, pemimpin PH yang bersumpah menentang Umno sanggup berpaling tadah semata-mata mahu berkuasa semula.
Kami, rakyat dilayan seperti orang bodoh. Kita tidak mahu penjenayah kembali dalam pentadbiran.
Adakah pemimpin PH begitu rendah sehingga sanggup melakukan apa sahaja dan menjual pengundi semata-mata untuk kembali ke Putrajaya?
Ini benar-benar menjengkelkan dan memalukan. Lagipun, telah jelas PN memenangi lebih banyak kerusi dan ini adalah pilihan pengundi.
BN yang sudah diketepikan dan menggunakan pintu belakang kini cuba merangkak kembali ke koridor kuasa.
Mengapa memanggil pentadbiran sebelum ini sebagai kerajaan pintu belakang, sedangkan Umno melakukan itu sekarang?
Dan PH menyambut mereka dengan tangan terbuka, melupakan segala yang pernah dikatakan dan dilakukan antara mereka.
Jelas dan nyata mengapa pengundi menolak BN dan memilih PN. Jika Anwar akan tidur dengan Zahid, maka lebih baik jawatan perdana menteri diberikan kepada Muhyiddin.
Lagipun, pada kemuncak pandemik Covid-19, Muhyiddin telah membuktikan dirinya dan mampu menangani situasi itu dengan cukup baik.
Bagi kami, pengundi, kami lebih suka pemimpin yang diuji dan terbukti, berbanding mereka yang sanggup tidur dengan musuh dan berdepan pertuduhan di mahkamah.
Sulaiman Yusoff adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kadar R-naught tidak boleh cecah 2.2, kata Noor Hisham

Kementerian Kesihatan (KKM) akan berusaha memastikan kadar nilai kebolehjangkitan (Rt) atau R-naught (R0) tidak mencecah 2.2 kerana kemudahan kesihatan KKM mungkin tidak mampu menampung jumlah pesakit Covid-19 jika ia mencecah paras itu.Ketua Pengarah Kesihatan Dr Noor Hisham Abdullah berkata nilai Rt pada ketika ini berada pada kadar 1.3 dan ia berjaya dilandaikan daripada 2.3 ketika permulaan gelombang ketiga pandemik itu melanda negara.“Jadi, dengan segala tindakan kawalan kesihatan awam di lapangan kita berharap kes dapat menurunkan Rt kepada 0.3 pada 31 Oktober, maka kita berjaya melandaikan lengkuk.“Tetapi kalau keadaan sekarang ini, 1.3 Rt berjalan, kita akan lihat peningkatan kes secara perlahan sehingga 31 Oktober.Apa yang cuba kita elakkan ialah R-naught meningkat kepada 2.2 dan kita akan mendapat peningkatan kes secara mendadak, mungkin fasiliti KKM, hospital dan juga pusat kuarantin tidak mampu menampung pesakit yang akan datang,” katanya dalam sidang media secara maya yang disiarkan dalam Facebook KKM hari ini.Justeru katanya, KKM akan terus memperhebat aktiviti kesihatan awam termasuk pengawasan, pengesanan kontak, ujian menggunakan RTK-Antigen dan Real-Time Reverse Transcription-Polymerase Chain Reaction (RTPCR), pengasingan kes serta rawatan di pusat kuarantin dan rawatan risiko rendah selain kes di hospital.Katanya, selain itu langkah kerajaan mempergiatkan kawalan sempadan, kawalan merentas daerah dan menggiatkan aktiviti pengesanan kontak rapat dan kes yang positif juga dapat mengelak mengawal nilai Rt tersebut.


Seorang dari 2 lelaki dilapor hilang maut akibat banjir di Sabah

Seorang daripada dua lelaki yang dilaporkan hilang dalam bencana banjir pada Jumaat lepas di kawasan berasingan di Paitan, ditemui maut di kawasan pokok bakau di Kuala Penubukan.Ketua Polis Beluran Kasim Muda dalam kenyataan malam ini memaklumkan mayat Rajis Nawang, 28, yang merupakan seorang nelayan, ditemui pada kira-kira 12.30 tengah hari semalam.Beliau berkata mangsa dilaporkan hilang oleh bapanya ketika memasang pukat kira-kira 1.5 kilometer dari lokasi mayatnya ditemukan.Lelaki yang masih hilang dikenali sebagai Kaerul, 26, seorang pekerja ladang yang dipercayai dihanyutkan air deras ketika cuba menyeberang jalan di Kampung Kinadaan.Kasim berkata ketika kejadian, paras air di kawasan itu dipercayai mencecah 1.5m.Katanya usaha mencari mangsa masih dijalankan.


Bekas pegawai Goldman terima sogokan jutaan dolar berkait 1MDB, kata pendakwaan

Pihak pendakwaan menuduh pegawai bank Goldman Sachs mahu menghasilkan jutaan dolar melalui pengubahan wang yang diselewengkan daripada dana 1MDB, dalam perbicaraan yang dilihat akan menjelaskan bagaimana respons bank berkenaan terhadap amaran-amaran berhubung rasuah.Bekas ketua unit pelaburan perbankan Goldman di Malaysia, Roger Ng didakwa mendalangi pengubahan wang haram dan melanggar undang-undang anti rasuah.“Defendan melihat ada peluang untuk menghasilkan jutaan dolar dengan cara menipu, dan dia ambil peluang itu,” kata peguam Jabatan Kehakiman AS Brent Wible dalam kenyataan pembukaan pada Isnin.Ng mengaku tidak bersalah dan peguamnya berkata dia dituduh melakukan perbuatan yang tidak pernah dilakukannya dalam skandal kewangan terbesar dalam sejarah Wall Street itu.Perbicaraan di Mahkamah Persekutuan Brooklyn itu dijangka akan memakan tempoh masa lebih enam minggu.Skandal tersebut berpunca selepas Goldman membantu menjual bon 1MDB yang ditubuhkan Najib Razak bernilai AS$6.5 bilion (RM27.2 bilion) dari 2009 hingga 2014.Pendakwaan berkata Goldman memperolehi AS$600 juta fi daripada urus niaga tersebut, namun sekitar AS$4.5 bilion dana yang terkumpul telah diselewengkan.Pada 2020, bank tersebut membayar denda sebanyak AS$2.3 bilion, memulangkan AS$600 juta yang diterimanya selain turut bersetuju cawangannya di Malaysia mengaku bersalah di mahkamah AS sebagai sebahagian daripada perjanjian pendakwaan tertunda (DPA).Wible berkata Ng membantu dua lagi dalang yang turut bersubahat – bekas majikannya, Timothy Leissner dan ahli perniagaan Low Taek Jho atau lebih dikenali sebagai Jho Low – dalam pengubahan dana yang diselewengkan dari 1MDB dan menggunakan sebahagian daripada wang itu untuk merasuah pegawai-pegawai kerajaan di negara Asia Tenggara untuk mendapatkan peluang perniagaan bagi Goldman.Menurut Wible, Ng juga turut menerima sogokan sebanyak AS$35 juta dari Leissner.Pada 2018, Leissner yang merupakan bekas rakan kongsi Goldman Sachs di Asia mengaku bersalah terhadap kesalahan mendalangi pengubahan wang dan melanggar Akta Amalan Rasuah Asing dalam peranannya membantu untuk membayar AS$1.6 bilion dalam bentuk rasuah.Leissner juga dijangka akan memberi keterangan sebagai saksi bagi pihak pendakwaan.Wible berkata Leissner yang masih belum dijatuhi hukuman akan memberikan keterangan terhadap Ng sebagai sebahagian dari perjanjian kerjasama dengan pendakwaan dan akan menerima hukuman yang lebih ringan.Bagaimanapun, Wible berkata keterangan Leissner akan turut disokong dengan bukti-bukti lainnya.Peguam pembelaan Marc Agnifilo menjawab hujah tersebut dengan mengatakan Ng tidak berperanan dalam perancangan Low dan Leissner, dan beliau juga berkata Ng telah memberi amaran supaya pengurusan Goldman tidak mempercayai ahli perniagaan buruan itu.Agnifilo turut berkata dana yang dikatakan sebagai sogokan oleh pihak pendakwaan sebenarnya adalah milik isteri Ng dan diperolehi daripada perniagaannya dengan bekas isteri Leissner.Agnifilo juga turut menumpukan kenyataan pembukaannya kepada Leissner, di mana beliau dijangka akan menjadi saksi bagi pihak pendakwaan.“Mereka bukan rakan subahat jenayah. Ada perbezaan yang jauh antara kedua-dua lelaki ini,” katanya.“Leissner memperalatkan orang. Anda akan lihat dia lakukan demikian kali ini dan masa akan datang. Dia cuba gunakan klien saya untuk jalani hukuman penjaranya.”Low, yang turut didakwa bersama Ng pada 2018, masih belum dapat ditahan oleh pihak berkuasa AS atau Malaysia.Ahli perniagaan buruan itu juga turut didakwa berada di China, namun ia dinafikan oleh Beijing.


8 suspek ditahan terlibat rasuah jutaan ringgit urus kuota pekerja asing

Suruhanjaya Pencegahan Rasuah Malaysia (SPRM) menahan lapan suspek termasuk ketua pegawai eksekutif (CEO) syarikat teknologi maklumat dalam siasatan rasuah melibatkan hampir setengah bilion ringgit bagi menguruskan kuota pekerja asing.
Kesemua lapan suspek itu ditahan di ibu pejabat SPRM semalam dipercayai menerima rasuah antara RM800 hingga RM1,500 bagi membantu majikan dan ejen dalam proses mendapatkan pekerja asing.
Enam daripada mereka ditahan reman selama tiga hari manakala dua lagi suspek dilepaskan dengan jaminan SPRM selepas keterangan mereka diambil.
Majistret Irza Zulaikha Rohanuddin menetapkan perintah reman selama tiga hari bermula hari ini sehingga 5 Ogos terhadap keenam-enam suspek di Mahkamah Majistret Putrajaya, pagi tadi.
Menurut sumber SPRM, syarikat teknologi maklumat itu dipercayai terlibat dalam lebih 345,000 permohonan, yang  membabitkan rasuah ratusan ribu ringgit bagi tempoh Mei 2022 hingga 29 Julai 2022.
Menurutnya, CEO syarikat berusia 50-an bersama seorang pegawai kanannya berusia 40-an dan enam lagi suspek ditahan malam semalam ketika hadir memberi keterangan di ibu pejabat SPRM, Putrajaya.
Katanya, dua suspek yang direman hari ini bekerja di syarikat agensi pekerjaan sementara dua lagi adalah pemilik syarikat agensi pekerjaan.
Sementara itu, Pengarah Kanan Siasatan SPRM Hishamuddin Hashim ketika dihubungi mengesahkan penahanan reman tersebut.
Katanya, kes tersebut disiasat mengikut Seksyen 16 (a) Akta SPRM 2009.


Satu lagi peluang bagi banduan bilik akhir selepas Singapura tolak rayuan

Mahkamah Rayuan Singapura hari ini menolak rayuan warga Sabah Pausi Jefridin dalam usaha menghentikan pelaksanaan hukuman matinya, namun satu lagi peluang menerusi proses perundangan masih boleh diteruskan baginya untuk mengelak daripada menjalani hukuman mati atas kesalahan menyeludup dadah sekitar 14 tahun lalu.Penetapan itu diberikan selepas wang jaminan sebanyak S$20,000 atau lebih RM62,000 ditetapkan mahkamah pagi tadi bagi membolehkan mereka menangguhkan hukuman bagi tempoh beberapa jam.Peguam hak asasi terkemuka M Ravi berkata Pausi dan Roslan diberikan tempoh sehingga pukul 1.45 tengah hari untuk menyerahkan wang jaminan tersebut.“Orang miskin dan tertindas hanya menerima sekelumit keadilan. Tidak ada kedaulatan undang-undang di Singapura. Malangnya!” kata beliau dalam sebuah hantaran Facebook.Dalam sebuah hantaran lain, beliau turut mengecam “fi pemfailan yang sangat besar” tersebut, sambil menambah proses itu mungkin berjalan secara percuma di Malaysia.Terdahulu, pelaksanaan hukuman terhadap Pausi dan Roslan ditetapkan hari ini walaupun beberapa pakar mendapati mereka mempunyai ketidakupayaan mental.Kedua-dua lelaki itu didakwa menyeludup 96.07g diamorfin dan 76.37g metamfetamin pada 2008 dan disabitkan kesalahan tersebut pada 2010.Mereka juga gagal dalam rayuan di mahkamah pada 2017 untuk mengubah hukuman mati kepada penjara seumur hidup walaupun peguam memetik laporan berkenaan keupayaan intelek mereka yang boleh menyebabkan pelaksanaan hukuman mati tersebut bercanggah dengan undang-undang Singapura dan perjanjian antarabangsa.Kes mereka berdua adalah sama seperti kes Nagaenthran K Dharmalingam, seorang warga Malaysia yang turut didiagnosis mempunyai tahap IQ sebanyak 69, yang dijadualkan menjalani hukuman mati pada November tahun lalu.Bagaimanapun dia diberikan penangguhan hukuman selepas didapati positif Covid-19 sebelum mahkamah mendengar rayuan akhir bagi menyelamatkan nyawanya.Pendengaran kesnya dipercayai akan ditetapkan bulan ini.Kes Nagaenthran menimbulkan kemarahan orang ramai, sehingga menyebabkan Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut mengutus surat kepada kerajaan Singapura bagi merayu supaya dia diberikan pengampunan.Di bawah Konvensyen Mengenai Hak Orang Kurang Upaya (CRPD) yang ditandatangani Singapura, pelaksanaan hukuman mati terhadap OKU mental adalah dilarang.Seksyen 33B(3) Akta Penyalahgunaan Dadah Singapura juga turut melarang hukuman mati dikenakan terhadap individu yang mengalami kerencatan perkembangan minda yang boleh menjejaskan tanggungjawab mental dan fizikal mereka.


Pelajaran daripada ‘senjata makan tuan’ di Rusia

Kisah senjata makan tuan sudah banyak kali berlaku dalam sejarah manusia.
Pada waktu ini, senjata makan tuan berlaku di dua tempat iaitu di Rusia dan Sudan.
Kumpulan tentera upahan Rusia yang bernama Wagner menghalakan senjata mereka kepada tuannya, Presiden Vladimir Putin dalam suatu percubaan rampasan kuasa pada hari Ahad minggu lalu.
Di Sudan, perang saudara yang sedang berlaku adalah antara tentera kerajaan dengan kumpulan separa tentera atau paramilitary dikenali sebagai Rapid Support Force (RSF) yang memberontak, dan asalnya ditubuhkan oleh pihak tentera untuk operasi khusus.
Operasi khusus itu termasuklah terlibat dengan perang saudara Yaman.
Wagner yang dipimpin oleh Yevgeny Prigovny merupakan pertubuhan separa tentera yang diurus sebagai sebuah syarikat perniagaan.
Nama penuhnya  ChVK «Vagner» yang bermaksud Syarikat Tentera Persendirian Wagner (Wagner Private Military Company).
Ia dibiayai oleh kerajaan Rusia dan dianggotai oleh askar upahan. Ia dianggap sebagai tentera persendirian Putin.
Askar upahan atau mercenary berbeza dengan tentera biasa. Kesetiaan askar nasional adalah pada negaranya, dan ia dibayar gaji daripada belanjawan kerajaan.
Mereka tertakluk kepada peraturan dan undang-undang negaranya, serta konvensyen-konvensyen yang disertai oleh kerajaannya.
Askar upahan hanya meletakkan kesetiaannya kepada kontrak dengan syarikat.
Mereka mungkin menerima ganjaran berbentuk gaji, ataupun bayaran mengikut operasi.
Selalunya mereka memperoleh pendapatan lebih tinggi daripada askar biasa. Antara mereka juga adalah bekas anggota tentera nasional yang terlatih.
Oleh kerana ia sebuah syarikat, anggota tenteranya tidak tertakluk kepada peraturan dan undang-undang serta mana-mana perjanjian atau konvensyen antarabangsa.
Walaupun Wagner memperoleh dana dan bekalan senjata dari kerajaan Rusia juga tetapi ia beroperasi secara autonomi dengan hanya ketuanya yang berhubung terus dengan Putin.
Sebab itu Wagner disebut sebagai angkatan tentera peribadi Putin dengan Privgorny merupakan bukan saja seorang sahabat karib atau sekutu tetapi adalah juga proksi dan kroni.
Sebelum ini, dengan restu Putin, Wagner pergi ke negara-negara Afrika untuk membantu mana-mana pihak yang bertelagah bagi menjaga apa yang disebut sebagai kepentingan Rusia.
Oleh kerana tentera Rusia tidak boleh terlibat, maka Wagner memainkan peranan.
Apabila berhasil dan pihak yang dibantunya terus menjadi kerajaan, maka Privgony turut mendapat ganjaran berupa konsesi minyak atau habuan yang lain.
Maka beliau menjadi kaya dan muncul sebagai salah seorang anggota oligarki Rusia.
Oligarki bermaksud pemerintahan oleh sekumpulan elit kaya yang beroperasi untuk kepentingan diri sendiri.
Akibat peranan Wagner ini, pemimpin-pemimpin korup di Afrika dapat bertahan dan demokrasi tidak dapat diwujudkan.
Perkara ini pernah dikeluhkan oleh Presiden Perancis Emmanuel Macron. Beliau mendapati pengaruh Perancis di Afrika diancam oleh pihak Rusia melalui Wagner.
Putin juga menggunakan Wagner untuk memastikan Georgia yang merupakan sebuah negara bekas Soviet Union untuk terus menjadi sekutu Moscow.
Apabila berlaku perang saudara di situ, Wagner datang untuk membantu pihak yang pro-Moscow.
Dalam Perang Saudara di Syria, Rusia juga aktif tetapi mereka tidak boleh mengirim tentera.
Maka Wagner menainkan peranan supaya Presiden Bashar Al-Assad terus berkuasa.
Tanpa Wagner dan Hezbollah, Assad boleh tumbang diasak oleh kumpulan-kumpulan Islamis dan pro-Barat.
Hezbollah adalah pertubuhan bersenjata dari Lubnan yang didokong oleh Iran.
Maka tidak hairanlah dalam perang antara Ukraine dengan Rusia, Putin mengarahkan Wagner untuk turut membantunya. Ada laporan menyatakan bahawa Wagner berjaya menguasai banyak kawasan.
Ia dilihat sebagai lebih berkesan daripada tentera Rusia. Wagner menjadi "senjata" dan Putin adalah "tuan" baginya.
Namun pada Ahad minggu lalu, Wagner menggemparkan dunia apabil ia mengalihkan senjatanya daripada Kyiv, iaitu ibu kota Ukraine kepada Moscow, ibu negara Rusia.
Pada pagi hari itu, sebahagian daripada kereta-kereta kebal Wagner keluar dari Ukraine dan bergerak masuk ke Rusia, ia menawan bandar Rostov yang menempatkan markas tentera dan bergerak terus ke Kremlin, iaitu pusat pemerintahan negara itu.
Kelihatannya, Prigovny melancarkan rampasan kuasa atau kudeta untuk menggulingkan Putin. Senjata makan tuan.
Walaupun kemudiannya Prigovny membatalkan usahanya itu dengan angkatan Wagner berundur ke Ukraine, tetapi wibawa Rusia dan Putin sudah tercalar.
Putin gagal mengawal tentera upahannya. Operasi Khusus, iaitu nama tindakan penaklukan oleh tentera Rusia ke atas Ukraine ternyata mengalami tamparan hebat.
Maka Putin yang amat marah menjanjikan hukuman ke atas mereka yang terlibat dengan percubaan kudeta itu, khususnya Prigovny, iaitu kawan yang sudah menjadi musuh.
Lebih-lebih lagi Prigovny kata, presiden Rusia akan digantikan tidak lama lagi.
Peristiwa ini tentu menggembirakan pihak Ukraine, Amerika Syarikat dan Kesatuan Eropah.
Ramai pihak di Barat mengharapkan peristiwa ini akan mendorong Rusia menamatkan perang di Ukraine dan tentera mereka diundurkan.
Malah mereka menduga bahawa Putin akan tumbang atas desakan rakyat dan digantikan dengan pemimpin lain yang boleh berbaik dengan Barat.
Namun begitu, dalam mesyuarat pemimpin Kesatuan Eropah (EU) ketika perustiwa itu; timbul perasaan bahawa adalah lebih baik Rusia terus dipimpin Putin kerana beliau memberikan kepastian terhadap keadaan di negara itu berbanding jika berlaku pergolakan berupa rebutan kuasa yang mendatangkan suasana ketidakstabilan.
Ini kerana Rusia memiliki senjata nuklear. Pada hari Jumaat, keadaan politik di Rusia masih tidak jelas.
Putin dipercayai berada di St Petersburg dan bukannya di Moscow.
Prigovny pula berada di Minsk, ibu kota Belarus dengan Presiden Aleksandr Lukashenko yang berusaha untuk menjadi orang tengah.
Beliau adalah sekutu Putin dan juga merupakan sahabat Prigovny. Putin enggan bertemu dengan Prigovny.
Bagi ramai pemerhati, mereka tertanya-tanya mengapakah Putin menubuhkan Wagner dan membiarkan ia menjadi begitu kuat hingga mampu mencabar Putin.
Sebagai pemimpin yang berpengalaman pastinya beliau amat sedar tentang gejala "senjata makan tuan."
Tetapi itulah yang hendak diatasi oleh Putin hingga menimbulkan kemarahan Prigovny.
Beliau mahu askar Wagner diserapkan ke dalam angkatan tentera Rusia.
Wagner dibubarkan dan Prigovny kembali menjadi oligarki biasa, iaitu ahli perniagaan tanpa memiliki pasukan bersenjata.
Ternyata langkah beliau itu sudah terlambat. Kini beliau perlu mencari jalan lain untuk mengatasinya.
Walaupun Putin masih dilihat kuat dengan semua ketua-ketua tentera dan kerajaan memberikan sokongan padanya tetapi dalam kalangan rakyat terdapat tanda-tanda bahawa ada yang menyokong Prigovny.
Bukan kerana mereka sukakan ketua Wagner itu tetapi kerana mereka menolak Putin dan peperangan di Ukraine.
Apakah pelajaran daripada peristiwa ini? Dalam membuat "senjata", jangan membiarkannya menjadi terlalu kuat hingga mampu "makan tuan."
Semasa zaman Soviet Union dahulu, pada tahun 1989, satu usaha rampasan kuasa dilakukan oleh sekumpulan tentera untuk menggulingkan Presiden Mikhail Gorbachev.
Cubaan itu dapat dipatahkan oleh rakyat yang dipimpin oleh Presiden Boris Yeltsin.
Walaupun begitu, akibatnya Gorbachev hilang kuasa, Soviet Union pun runtuh dengan Ukraine memperoleh kemerdekaan.
Akibatnya, peristiwa itu membawa kesusahan berpanjangan pada Rusia dan Ukraine.


Jepun belanja AS$1.82 juta untuk kebumi Shinzo Abe

Pengebumian negara bekas perdana menteri Jepun Shinzo Abe, yang dibunuh Julai lepas, akan menelan belanja kerajaan kira-kira 250 juta yen (AS$1.82 juta), lapor Sputnik.
Agensi Berita Kyodo yang memetik sumber terdekat melaporkan, bahawa keputusan rasmi mengenai jumlah dana yang diperuntukkan dijangka dibuat pada 26 Ogos.
Menurut saluran TV NHK, kerajaan Jepun sedang membuat persediaan untuk penyertaan kira-kira 6,400 orang dalam pengebumian negara untuk Abe, termasuk pegawai tinggi asing.
Pengebumian yang akan diadakan pada 27 September itu menjadi pengebumian negara kedua untuk bekas perdana menteri sejak Perang Dunia II.
Pengebumian pertama diadakan pada 1967 untuk Shigeru Yoshida.
Abe, 67, ditembak pada 8 Julai di bandar Nara, Jepun semasa berucap dalam kempen pilihan raya. Pembunuhnya, Tetsuya Yamagami, mendekati ahli politik itu dari belakang dan melepaskan dua das tembakan dari jarak kira-kira 10 meter (33 kaki). Abe yang dikejarkan ke hospital dalam keadaan kritikal, disahkan meninggal dunia di Hospital Universiti Perubatan.
Upacara pengebumian dan pembakaran mayatnya diadakan pada 12 Julai.


'Persoalan dana asing lebih mustahak', PAS kecam PH

Dewan Ulama PAS hari ini membidas kenyataan Perdana Menteri Anwar Ibrahim yang membayangkan kononnya Perikatan Nasional (PN) menerima dana daripada syarikat perjudian, membangkitkan persoalan “paling mustahak” dana asing yang diterima oleh Pakatan Harapan (PH).
Dalam sebuah kenyataan, Ketua Ulama PAS Ahmad Yahya menyifatkan isu dana asing lebih mustahak untuk disiasat kerana melibatkan kedaulatan negara.
“Persoalan paling mustahak di sini adalah penerimaan dana asing oleh PH yang telah mencetuskan kebimbangan ramai sebelum daripada ini. Perkara tersebut didedahkan sendiri oleh Presiden International Republican Institute (IRI), Daniel Twining pasca PRU14 yang lalu.
“Dakwaan ini lebih berbahaya kerana mendedahkan kedaulatan negara kepada kepentingan asing. Ironinya masih tiada siasatan mahupun jawapan yang tuntas terhadapnya.” katanya.
Dalam pada itu Ahmad menegaskan dakwaan yang mengatakan dana pilihan raya PN daripada syarikat judi adalah dangkal dan jauh meleset, mengatakan perdana menteri hanya sekadar membayangkan dan tidak memberikan bukti jelas terhadap dakwaannya.
“Komitmen kerajaan PN sangat jelas dalam isu perjudian. Kerajaan Kedah pimpinan PN tegas dengan komitmen menutup premis perjudian di seluruh negeri ini bermula tahun 2023. Ia menuruti langkah yang diambil Kelantan dan Terengganu.
“Sejak bila syarikat perjudian sangat mesra dengan PN sehingga sanggup mendanai perjalanan pilihan rayanya?”


Ketua hakim negara selar cubaan jejas kebebasan badan kehakiman

Ketua Hakim Negara Tengku Maimun Tuan Mat hari ini membidas mereka yang cuba memburukkan imej mahkamah dan menjatuhkan reputasinya dengan kritikan tidak adil, berat sebelah hanya kerana mereka tidak menyukai keputusan tertentu.
Bagaimanapun, beliau berkata kritikan membina sememangnya sentiasa dialu-alukan, namun bukan terhadap percubaan untuk menjejaskan kebebasan badan kehakiman.
"Tahun lalu, percubaan untuk menakut-nakutkan atau memberikan tekanan tidak wajar terhadap hakim yang mengetuai kes-kes kepentingan awam menjadi semakin jelas.
“Percubaan ini adalah satu penghinaan yang jelas terhadapkedaulatan undang-undang dan kebebasan kehakiman.
"Mereka ini sememangnya patut dikutuk dan semakin ramai yang lantang menentang mereka. Tahun lalu, badan kehakiman menjadi sasaran serangan buruk ketika pendengaran kes berprofil tinggi tertentu," katanya dalam ucapan sempena pembukaan  Tahun Undang-Undang 2023 di Putrajaya hari ini.
Mengenai sistem keadilan jenayah, Tengku Maimun berkata liabiliti jenayah sentiasa ditentukan mengikut undang-undang yang terpakai dan kekuatan bukti yang dikemukakan di hadapan mahkamah.
"Mereka yang terbukti bersalah akan disabitkan dan mereka yang tidak dapat dibuktikan bersalah akan dibebaskan. Orang yang disabitkan bersalah akan dikenakan hukuman yang setimpal dengan jenayah mereka, tidak lebih dan tidak kurang.
“Ini adalah tugas kami sebagai hakim, dan kami bertekad untuk melaksanakan tugas kami tanpa mengambil kira sebarang ancaman yang dibuat untuk menghalang kami daripada melaksanakannya.
“Maksud yang saya cuba sampaikan di sini, seperti yang sering saya lakukan sebelum ini, ialah kebebasan kehakiman tidak akan terjejas selagi kes diputuskan tanpa rasa takut atau pilih kasih, tanpa niat jahat atau motif, tanpa sebarang tekanan luaran atau dalaman dan tanpa mengambil kira personaliti tertentu,” katanya.
Beliau berkata selagi setiap hakim komited terhadap prinsip-prinsip ini, dan bersatu dalam usaha menegakkan asasnya, beliau yakin kebebasan badan kehakiman akan dipertahankan.
Beliau seterusnya mengulangi bahawa hakim perlu tegas membuat keputusan serta menulis penghakiman mereka berlandaskan lunas undang-undang, dan bukan kata-kata yang hanya bertujuan mencari populariti.
“Kami menulis untuk memastikan orang ramai mengikuti perkembangan fungsi kehakiman dan bukan untuk mendapatkan pengesahan daripada orang ramai atau daripada mana-mana pihak lain. Jika hakim memutuskan sesuatu kes berdasarkan apa-apa selain daripada undang-undang atau fakta, maka dia membuat keputusan yang tidak betul di sisi undang-undang, dan apabila berlaku, hakim itu dilihat gagal menegakkan kebebasan kehakiman dan kedaulatan undang-undang,” katanya.
Tengku Maimun juga menggesa orang ramai membaca penghakiman secara menyeluruh sebelum merumuskan pendapat sendiri, dan meletakkan badan kehakiman kepada keadaan difitnah dalam sebarang bentuk.
Mengulas mengenai komposisi anggota Akta Suruhanjaya Pelantikan Kehakiman 2009, beliau berkata adalah penting bagi kebebasan kehakiman, bahawa proses pelantikan kehakiman harus kekal tidak berpolitik dan bebas daripada sebarang bentuk campur tangan dan pengaruh.


Azhar minta Azalina pengerusikan Dewan Rakyat buat sementara waktu

Speaker Dewan Rakyat Azhar Azizan Harun hari ini meminta Ahli Parlimen Pengerang Azalina Othman Said mempengerusikan siding Dewan Rakyat hari ini menggunakan Aturan Mesyuarat 7(3).Ketika mempengerusikan sidang, Azalina berkata dirinya hanya menggantikan Azhar buat sementara waktu.“Ini sementara sahaja, muta’ah sekejap sahaja. Ini mengikut Aturan Mesyuarat 7(3),” kata Azalina dengan nada bergurau merujuk istilah perkahwinan kontrak dalam ajaran mazhab Syiah ketika ditanya oleh Ahli Parlimen Kota Raja Mohamad Sabu.Ketika dihubungi, Azhar berkata tindakan memilih Azalina mempengerusikan sidang itu adalah bagi membolehkan beliau menyelesaikan beberapa perkara lain.Ditanya mengapa timbalan beliau Mohd Rashid Hasnon tidak memangku tugas tersebut, Azhar berkata ahli Parlimen Batu Pahat itu sudah mempengerusikan sidang awal hari ini.Beliau turut menambah akan kembali mempengerusikan sidang Dewan Rakyat selepas ini.Kemunculan Azalina mempengerusikan sidang menarik beberapa ahli Parlimen untuk mempertanyakan situasi yang jarang dilihat pada sidang Dewan Rakyat.Klausa Aturan Mesyuarat 7(3) yang dirujuk Azalina tersebut berbunyi: “Seseorang ahli boleh diberikan kuasa oleh Yang di-Pertua sehingga Yang di-Pertua kembali.”Azalina meletakkan jawatan sebagai timbalan yang di-pertua Dewan Rakyat pada 23 Ogos lalu.Azalina berkata tindakan tersebut diambil supaya dapat menjalankan kewajipan dengan berkesan tanpa rasa takut atau memihak kepada mana-mana pihak.Pemilihan calon menggantikan beliau sebelum ini dijangka akan dilakukan semalam, namun ia ditangguh ke Oktober depan.Dua nama yang disebut-sebut menggantikan Azalina adalah Ahli Parlimen Pontian Ahmad Maslan dari blok kerajaan dan Ahli Parlimen Teluk Intan Nga Kor Ming, calon dari Pakatan Harapan.


Bicara Shafee tangguh, peguam hadiri pengebumian

Perbicaraan kes peguam Muhammad Shafee Abdullah yang didakwa atas pertuduhan pengubahan wang haram dan membuat penyataan palsu kepada Lembaga Hasil Dalam Negeri (LHDN) ditangguhkan ke 26 Oktober ini kerana peguam utamanya, Harvinderjit Singh menghadiri pengebumian.Pada prosiding di Mahkamah Tinggi hari ini, peguam Sarah Abishegam yang mewakili Shafee memaklumkan kepada mahkamah bahawa Harvinderjit menghadiri upacara pengebumian pengajarnya sebelum beliau diterima masuk sebagai peguambela dan peguamcara.“Pihak-pihak telah bersetuju untuk menggantikan tarikh perbicaraan pada hari ini kepada 26 dan 27 Oktober depan. Pihak pembelaan juga memohon agar tarikh perbicaraan pada November ini dilapangkan kerana Shafee terikat dengan kes lain,” kata peguam itu pada prosiding perbicaraan kes yang sepatutnya bersambung pada hari ini.Sarah berkata perbicaraan selama empat hari adalah memadai memandangkan hanya tiga lagi saksi akan dipanggil dan mencadangkan tarikh perbicaraan seterusnya pada 8 dan 10 Disember ini.Timbalan pendakwa raya Afzainizam Abdul Aziz tidak membantah permohonan itu.Hakim Muhammad Jamil Hussin membenarkan tarikh perbicaraan pada November dilapangkan dan menangguhkan perbicaraan pada hari ini selain menetapkan 26 Oktober untuk sambung bicara.Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh bekas Perdana Menteri Najib Razak yang dimasukkan ke dalam akaun CIMB Bank Berhad miliknya.Beliau didakwa menerima cek RM4.3 juta pada 13 September 2013 dan RM5.2 juta pada 17 Februari 2014.Muhammad Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.


PH Pulau Pinang mahu kepastian tempoh PRN

Pakatan Harapan (PH) Pulau Pinang lebih berminat mengadakan Pilihan Raya Negeri (PRN) pada pertengahan tahun ini dan mengharapkan penjelasan yang lebih baik mengenai tempoh masa yang sesuai untuk PRN, kata pengerusinya Chow Kon Yeow.
Beliau berkata tidak sepatutnya ada mainan teka-teki mengenai PRN dan tarikh kemungkinan pembubaran DUN perlu diputuskan dan diumumkan lebih awal daripada biasa.
“Dengan berbuat demikian, saya fikir rakyat akan menjangkakan bahawa kami sudah mempunyai tarikh dalam fikiran. Semua orang boleh membuat persiapan untuk pilihan raya, malah parti politik dan calon juga boleh membuat persiapan dengan lebih kepastian.
“Kepastian dari segi tarikh pilihan raya negeri juga akan membantu menstabilkan suasana politik," katanya kepada Bernama selepas mengedarkan limau mandarin menjelang sambutan Tahun Baharu Cina, di Georgetown, hari ini.
Chow berkata persediaan PH untuk PRN sedang berterusan dan semalam mereka mengadakan mesyuarat untuk membincangkan perkara itu termasuk masa untuk pilihan raya dan kerjasama dengan Barisan Nasional (BN).
"Mesyuarat juga memutuskan bahawa kami lebih suka pilihan raya diadakan pada pertengahan tahun … Mei, Jun atau Julai. Tetapi ini tertakluk kepada pertimbangan yang lebih besar oleh PH pusat," kata Chow, yang juga Ketua Menteri Pulau Pinang.
Enam negeri – Selangor, Pulau Pinang, Negeri Sembilan, Kedah, Kelantan dan Terengganu - perlu mengadakan PRN masing-masing, tahun ini.
Mengenai kerjasama dengan BN pada pilihan raya negeri, Chow, yang juga pengerusi DAP Pulau Pinang, berkata PH negeri sedang menunggu arahan daripada pemimpin PH di peringkat nasional.
Chow berkata, prestasi baik Perikatan Nasional (PN) pada Pilihan Raya Umum ke-15 (PRU15) menimbulkan kebimbangan dalam kalangan parti politik lain.
Beliau mendakwa pengundi Melayu secara umumnya telah menolak Umno pada PRU15 dan undi mereka diberikan kepada PN dan bukannya PH.
“Jadi secara tiba-tiba, ini menjadi isu untuk semua parti politik mengambil kira apa juga strategi yang ingin mereka susun untuk menghadapi pilihan raya negeri tahun ini,” katanya.
Beliau berkata prestasi Kerajaan Perpaduan dalam enam bulan pertama akan mempengaruhi keputusan pilihan raya negeri.


Kes harian kekal di paras lepasi 5,000

Malaysia merekodkan kes baru sebanyak 5,058 menjadikan kes keseluruhan Covid-19 meningkat sebanyak 2,683,523 kes.4,997 pesakit juga direkodkan sembuh, menjadikan jumlah keseluruhan pesakit sembuh sebanyak 2,591,819.Dalam pada itu, kes yang memerlukan rawatan di unit rawatan rapi (ICU) adalah sebanyak 393 kes di mana 353 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 212 kes di mana 147 adalah kes Covid-19.Dari 5,058 kes harian yang dilaporkan pada hari ini, 80 kes (1.6%) adalah daripada Kategori Tiga, Empat, dan Lima, dan 4,978 kes (98.4%) lagi adalah terdiri daripada Kategori Satu dan Dua.


Algeria sahkan kes pertama varian Omicron

Pihak berkuasa kesihatan Algeria pada Selasa mengesahkan kes pertama varian Omicron di kesan di negara ini, lapor media tempatan.Pada 10 Disember lalu, seorang warga asing yang tiba dari luar negara disahkan positif Covid-19 semasa menjalani ujian saringan di Lapangan Terbang Antarabangsa Algiers.Sampelnya yang dihantar ke Institut Pasteur d’Alger disahkan positif varian itu, lapor Xinhua memetik agensi berita APS.Pemangku pengarah institut itu, Fawzi Derrar, berkata warga asing itu kini diletakkan di bawah kuarantin.Pihak berkuasa kesihatan di Algeria pada Selasa melaporkan 280 kes baru Covid-19 dan empat kematian dalam tempoh 24 jam lepas, menjadikan keseluruhan kes sebanyak 213,288 manakala korban seramai 6,155.


Kabinet akan putuskan pendirian berhubung pentadbiran Taliban di Afghanistan

Pendirian rasmi Malaysia mengenai pengambilalihan Afghanistan oleh Taliban akan diputuskan pada mesyuarat Kabinet Jumaat ini, kata Menteri Luar Saifuddin Abdullah.Saifuddin berkata Malaysia berhubung dengan semua pihak berkepentingan termasuk Pertubuhan Kerjasama Islam (OIC) dan kumpulan kemanusiaan di Afghanistan untuk mendapatkan pandangan dan maklum balas mengenai isu itu.Beliau berkata Malaysia buat masa ini mengambil pendekatan berhati-hati dalam menentukan pendirian rasminya mengenai perkara berkenaan, dan ia akan dibincangkan serta mendapatkan nasihat Kabinet bagi membolehkan keputusan konkrit dibuat.“Petang ini, saya akan menghubungi Menteri Luar Qatar (Sheikh Mohammed bin Abdulrahman Al-Thani) dan setiausaha agung OIC (Yousef Al-Othaimeen) untuk mendapatkan pandangan dan nasihat mengenai urusan (hal-ehwal) di Afghanistan,” katanya pada sidang media selepas mengadakan lawatan kerja ke Pusat Serantau Asia Tenggara Bagi Mencegah Keganasan (SEARCCT), hari ini.Kumpulan Taliban menawan Kabul pada 15 Ogos sekali gus menguasai Afghanistan buat pertama kali selepas hampir 20 tahun susulan pengunduran tentera Amerika Syarikat dari negara itu. Berikutan itu, presiden Mohammad Ashraf Ghani turut meninggalkan negara berkenaan.Saifuddin berkata, Malaysia memantau keadaan di Afghanistan menerusi pelbagai saluran termasuk melalui Suruhanjaya Tinggi Malaysia di New Delhi, India yang ditauliah serentak ke Kabul, selain perwakilan di Pakistan.Mengenai status duta Afghanistan di Malaysia Dr Moheb Rahman Spin Ghar, Saifuddin berkata, diplomat itu dilantik oleh kerajaan Afghanistan terdahulu dan beliau tidak dipanggil pulang ke negaranya.Katanya, Suruhanjaya Tinggi Malaysia di New Delhi sentiasa berhubung dengan dua rakyat Malaysia di Afganistan yang bekerja untuk pertubuhan kemanusiaan antarabangsa di Kabul.


Apec seru reformasi struktur, pemulihan hijau pasca Covid-19

Anggota Kerjasama Ekonomi Asia-Pasifik (Apec) perlu memulakan pembaharuan struktur lestari dan menggalakkan pemulihan hijau daripada kelembapan ekonomi yang dicetuskan pandemik Covid-19, menurut laporan Apec pada Rabu.
Laporan Ekonomi Apec 2022, yang dikeluarkan menjelang mesyuarat pemimpin ekonomi Apec minggu ini mendapati bahawa perbelanjaan rangsangan fiskal anggota Apec untuk inisiatif hijau agak kecil dan kebanyakan pakej rangsangan dibelanjakan untuk aktiviti perniagaan.
Selain itu laporan berkenaan mendedahkan bahawa tindak balas kerajaan terhadap kejutan ekonomi boleh memberi dorongan dan menggalakkan pemulihan hijau yang menyumbang kepada pertumbuhan ekonomi dan penambahbaikan terhadap alam sekitar, lapor Xinhua.
Jika sektor ekonomi dapat meningkatkan kecekapan, fleksibiliti dan daya tahan melalui pembaharuan struktur, rantau ini akan menjadi lebih kukuh dan lebih berdaya tahan, kata pengerusi Jawatankuasa Ekonomi Apec, James Ding.
Jawatankuasa Ekonomi Apec menghasilkan laporan itu bersama Unit Sokongan Dasar Apec.
Terdapat keperluan mendesak bagi menangani cabaran alam sekitar di samping menangani pandemik Covid-19, kata beliau.
Laporan itu mengesyorkan bahawa ahli ekonomi harus melibatkan diri dalam pembinaan kapasiti dan perkongsian pengetahuan seperti membangunkan skim penetapan harga, memahami proses pelaksanaan langkah pengawalseliaan hijau serta mengukuhkan kerjasama antara institusi.
Anggota Apec bersidang sempena Mesyuarat Pemimpin Ekonomi Apec ke-29, bertemakan "Open, Connect and Balance" yang memberi tumpuan kepada pemulihan ekonomi di rantau ini dan selainnya.


Polis nafi adakan sekatan perjalanan di Tawau, Lahad Datu

Polis menafikan pelaksanaan sekatan perjalanan masuk dan keluar bagi daerah Tawau serta Lahad Datu berkuat kuasa serta-merta selepas kes COVID-19 disahkan di daerah itu seperti yang tular di media sosial sejak pagi tadi.Pesuruhjaya Polis Sabah Hazani Ghazali berkata perkara itu tidak betul dan pihaknya belum menerima arahan berhubung sekatan perjalanan di kedua-dua daerah tersebut.“Belum lagi, akan diputuskan dalam mesyuarat pagi ini bersama Ketua Menteri Sabah (Mohd Shafie Apdal),” katanya ketika dihubungi, di Tawau, hari iniMaklumat itu mendakwa berdasarkan statistik kes jangkitan COVID-19 terkini yang dikeluarkan oleh Kementerian Kesihatan Malaysia (KKM), berkuat kuasa serta-merta, warga kerja tidak dibenarkan membuat perjalanan perniagaan atau perjalanan bukan perniagaan masuk dan keluar daerah Lahad Datu dan Tawau.Tambah maklumat itu, sebarang perubahan akan dimaklumkan kelak.


Stigma negatif masyarakat antara faktor halang penagih dapat rawatan, kata Khairy

Stigma negatif masyarakat antara faktor yang menghalang penagih dadah untuk tampil mendapatkan rawatan dan bantuan profesional terhadap masalah penagihan yang mereka hadapi.“Kalau mereka pergi dan mengaku bahawa mereka penagih, mungkin akan ada kesan undang-undang di mana mereka akan ditangkap sebab itu yang ada dalam pemikiran mereka.“Baru ini kita tengok kes seorang remaja yang didakwa mencuri tabung masjid dan lihat cara bagaimana dia dimalukan. Saya tidak rasa, itu cara masyarakat kita patut layan mereka. Penagihan perlu ditangani sebagai satu masalah perubatan,” katanya.Beliau berkata pada pemberita selepas melancarkan Inisiatif Mengakhiri AIDS Melalui Kerjasama Pintar Kerajaan-NGO atau secara ringkasnya GO-NGO Model KK 2.0 Peringkat Kebangsaan, semalam.Khairy menjelaskan perkara itu dibangkitkan beliau susulan pendekatan yang dilaksanakan oleh badan bukan kerajaan khususnya Majlis AIDS Malaysia (MAM) melalui program itu sedikit sebanyak berjaya mengubah persepsi masyarakat terhadap mereka yang hidup dengan HIV-AIDS.Jelasnya melalui pelancaran inisiatif 2.0, pihaknya dengan kerjasama NGO juga telah pergi ke lapangan dan memberi pendedahan kepada golongan rentan khususnya agar maklumat berhubung risiko dan rawatan itu dapat disampaikan.Menerusi program kerjasama itu, ia membolehkan NGO untuk turut sama beroperasi di klinik kesihatan (KK) untuk membantu mengukuhkan program pengurangan mudarat kepada pesakit HIV-AIDS di mana KK Pandamaran, Klang dipilih untuk melaksanakan program tersebut dengan kerjasama MAM.Jelasnya dengan pemerkasaan komuniti dan NGO itu juga, KKM berharap dapat mengakhiri AIDS pada 2030 melalui Pelan Strategik Kebangsaan bagi Mengakhiri AIDS 2016-2030.


Maybank Singapore tarik balik saman ke atas pengerusi NFC, anak berhubung pinjaman perumahan

Maybank Singapore Limited menarik balik samannya terhadap Pengerusi National Feedlot Corporation (NFC) Mohamad Salleh Ismail dan dua anaknya yang didakwa gagal membayar dua pinjaman perumahan berjumlah S$2.53 juta bagi pembelian hartanah di Singapura.
Salleh merupakan suami kepada bekas menteri pembangunan wanita, keluarga dan masyarakat Shahrizat Abdul Jalil.
Peguam Wan Mohammad Arfan Wan Othman yang mewakili Salleh dan dua anaknya, Wan Shahinur Izran dan Wan Izzana Fatimah Zabedah berkata Maybank Singapore selaku plaintif menarik balik saman itu berikutan satu perjanjian penyelesaian telah dicapai oleh kedua-dua pihak.
“Hakim Mahkamah Tinggi Atan Mustaffa Yussof Ahmad membenarkan saman itu ditarik balik dengan kebebasan untuk plaintif (Maybank) memfailkan semula saman baru dan tiada perintah mengenai kos,” katanya ketika dihubungi pemberita selepas prosiding kes itu yang berlangsung secara dalam talian.
Berdasarkan semakan sistem mahkamah, pihak plaintif menarik balik kes saman itu selepas kedua-dua pihak mencapai penyelesaian.
Hari ini sepatutnya ditetapkan untuk pendengaran permohonan Maybank Singapore untuk mendapatkan penghakiman terus yang turut dihadiri peguam Tan Hui Ru mewakili bank itu.
Pada 19 Julai tahun lepas, Maybank Singapore dalam pernyataan tuntutannya mendakwa atas permintaan kesemua defendan, plaintif telah memberi pinjaman perumahan untuk hartanah di Orchard Scotts, Singapura sebanyak S$4.3 juta tertakluk kepada terma dan syarat dalam surat-surat tawaran bertarikh 20 Nov 2009 dan 10 Nov 2017.
Kesemua defendan didakwa telah ingkar untuk membayar ansuran bulanan sebanyak S$7,225 dan plaintif telah menarik balik pinjaman serta menuntut pembayaran penuh sebanyak S$3.94 juta yang merupakan jumlah terhutang setakat 22 Jun 2018 bersama dengan faedah yang terakru ke atasnya.
Plaintif mendakwa telah melaksanakan haknya di bawah gadai janji dan memperoleh perintah mahkamah bertarikh 23 Jan 2019 daripada Mahkamah Tinggi Singapura untuk mendapatkan semula hartanah serta menjualnya melalui satu lelongan pada 28 Jun 2019 dengan harga S$3.2 juta.
Bagaimanapun, harga jualan itu tidak mencukupi untuk melangsaikan keseluruhan jumlah hutang di bawah pinjaman tersebut yang masih tertunggak sebanyak S$1.37 juta.
Bagi hartanah kedua, plaintif mendakwa memberi pinjaman perumahan sebanyak S$5.3 juta kepada Mohamad Salleh dan Wan Shahinur untuk pembelian hartanah di Central Boulevard, Singapura dengan ansuran bulanan S$8,700.
Plaintif mendakwa mereka telah gagal melunaskan tunggakan dalam pembayaran pinjaman itu dan menuntut S$5.05 juta yang merupakan jumlah tertunggak dan terhutang setakat 4 Jun 2018 bersama dengan semua faedah yang terakru ke atasnya.
Plaintif kemudian melaksanakan haknya di bawah gadai janji dan memperoleh perintah mahkamah bertarikh 23 Jan 2019 daripada Mahkamah Tinggi Singapura untuk mendapatkan semula hartanah itu dan menjualnya pada harga S$4.68 juta.
Dakwa plaintif, harga jualan hartanah itu tidak mencukupi untuk melangsaikan keseluruhan keberhutangan di bawah pinjaman itu dan menuntut kedua-dua defendan membayar S$1.16 juta bersama dengan faedah yang terakru ke atasnya.
Sehubungan itu, plaintif memohon untuk memasukkan penghakiman terhadap kesemua defendan antaranya menuntut jumlah terhutang sebanyak S$1.37 juta daripada ketiga-tiga defendan dan S$1.16 juta daripada Mohamad Salleh dan Wan Shaninur serta perintah dan relif lain yang difikirkan sesuai oleh mahkamah.


GRS pilih Hajiji sebagai ketua menteri Sabah baru

Gabungan Rakyat Sabah (GRS) sebulat suara memilih Hajiji Noor sebagai ketua menteri Sabah yang baru, menamatkan kebuntuan berhubung pemimpin negeri, dua hari selepas Warisan Plus dikalahkan pada Pilihan Raya Negeri (PRN) Sabtu lalu.Hajiji yang juga ahli Dewan Undangan Negeri (Adun) Sulaman itu mengesahkan akan mengangkat sumpah sebagai ketua menteri esok pada pukul 10.30 pagi.Hajiji berkata, kerajaan negeri baru itu akan memastikan permasalahan rakyat dan manifesto serta Aku Janji pada PRN Sabah akan ditunaikan sebaiknya.“Kami akan tunaikan tanggungjawab dan mandat rakyat sebaiknya.“Saya berterima kasih kepada rakyat Sabah kerana memilih pemimpin daripada GRS,” katanya kepada pemberita pada sidang media di Kota Kinabalu hari ini.Hadir sama pada sidang media itu ialah Pengerusi Barisan Nasional (BN) Sabah Bung Moktar Radin; Presiden Star Jeffrey Kitingan; dan Setiausaha Agung PBSJahid Jahim serta barisan Adun GRS.Sebelum ini pelantikan ketua menteri Sabah yang baru menjadi teka-teki dengan pelbagai spekulasi mengatakan ianya bakal datang dari Umno.


Mahkamah tolak rayuan Zahid gabung pertuduhan CBT

Mahkamah Persekutuan menolak rayuan bekas timbalan perdana menteri Dr Ahmad Zahid Hamidi untuk menggabungkan 12 pertuduhan pecah amanah jenayah (CBT) yang dihadapinya kepada hanya tiga pertuduhan dalam perbicaraan kes membabitkan dana milik Yayasan Akalbudi.Panel tiga hakim diketuai Hakim Besar Malaya Azahar Mohamed memutuskan bahawa tidak berlaku pelanggaran Seksyen 153 (2) Kanun Tatacara Jenayah sambil menambah seksyen itu bukan peruntukan mandatori.“Justeru kami bersetuju dengan Mahkamah Rayuan berhubung isu ini bahawa langkah menggabungkan kesemua 12 pertuduhan CBT kepada hanya tiga pertuduhan bukanlah sesuatu yang mandatori,” katanya ketika menolak rayuan Zahid.Azahar berkata adalah tidak memadai jika Zahid sekadar mendakwa bahawa beliau dihalang daripada mendapat perbicaraan yang adil tanpa menunjukkan bukti berhubung perkara itu.“Kami mendapati aduan bahawa pertuduhan terhadap beliau (Zahid) akan menimbulkan persepsi advers tidak mempunyai merit. Mahkamah akan memutuskan kesemua pertuduhan berdasarkan bukti yang dikemukakan,” katanya.Beliau berkata persepsi advers bukanlah satu faktor yang diberi pertimbangan oleh mahkamah dan publisiti advers juga tidak akan menjejaskan hak Zahid untuk mendapatkan perbicaraan yang adil.Azahar berkata peguam Hisyam Teh Poh Teik berhujah bahawa sekiranya didapati bersalah atas semua pertuduhan, Ahmad Zahid akan dihukum secara berasingan bagi 12 pertuduhan berbanding hanya tiga.“Dalam penghakiman kami, pada peringkat ini, adalah tidak relevan untuk kami mempertimbang isu hukuman,” katanya.Beliau berkata biasanya, hukuman bergantung kepada budi bicara mahkamah yang mendengar perbicaraan berdasarkan prinsip sedia ada selepas mengambil kira semua faktor yang relevan termasuk rayuan tertuduh dan keadaan persekitaran kes.Azahar, yang bersidang bersama dengan dua hakim Mahkamah Persekutuan iaitu Mohd Zawawi Salleh dan Hasnah Mohammed Hashim, secara sebulat suara menolak rayuan Ahmad Zahid selepas memutuskan tidak ada merit dalam rayuan itu.Sebelum ini, Zahid gagal dalam usahanya untuk menggabungkan kesemua pertuduhan CBT terhadapnya di peringkat Mahkamah Tinggi dan Mahkamah Rayuan yang menyebabkan beliau membawa perkara itu ke Mahkamah Persekutuan.Zahid mengaku tidak bersalah terhadap 47 pertuduhan dengan 12 daripadanya adalah CBT, lapan rasuah dan 27 pengubahan wang haram membabitkan wang berpuluh-puluh juta ringgit milik Yayasan Akalbudi.Pada 19 Mac lepas, pendakwaan telah menutup kesnya selepas memanggil 99 saksi.Hakim Mahkamah Tinggi Collin Lawrence Sequerah mengarahkan pendakwaan dan pembelaan mengemukakan hujahan bertulis masing-masing pada 28 Mei dan menetapkan 28 hingga 30 Jun serta 1 hingga 2 Julai sebagai tarikh pendengaran bagi hujahan lisan.Terdahulu, pada prosiding hari ini, Hisyam berhujah bahawa ketidakpatuhan terhadap Seksyen 153 (2) adalah tidak adil kepada anak guamnya kerana jika beliau disabitkan dengan kesemua 12 pertuduhan CBT, Zahid akan berdepan hukuman berasingan dan tempoh pemenjaraan mungkin diarahkan dilaksanakan secara berturut-turut.Timbalan pendakwa raya Raja Rozela Raja Toran pula menggesa mahkamah untuk menolak rayuan itu atas alasan keputusan Mahkamah Tinggi yang enggan menggabungkan kesemua pertuduhan kepada hanya tiga adalah tepat dan mempunyai asas.


Cuaca panas Eropah ragut 15,000 nyawa

Sekurang-kurangnya 15,000 orang meninggal dunia di Eropah kerana cuaca panas pada 2022 setakat ini, kata Pertubuhan Kesihatan Sedunia (WHO) semalam, dengan Sepanyol dan Jerman antara negara yang paling teruk terjejas.
Tiga bulan dari Jun-Ogos adalah yang paling panas di Eropah sejak rekod bermula, dan suhu yang sangat tinggi membawa kepada kemarau terburuk yang pernah disaksikan di benua itu sejak Zaman Pertengahan.
"Berdasarkan data negara yang dikemukakan setakat ini, dianggarkan sekurang-kurangnya 15,000 orang mati khususnya akibat panas pada 2022," kata Pengarah Serantau WHO untuk Eropah Hans Kluge dalam satu kenyataan.
"Hampir 4,000 kematian di Sepanyol, lebih 1,000 di Portugal, lebih 3,200 di United Kingdom, dan sekitar 4,500 kematian di Jerman dilaporkan oleh pihak berkuasa kesihatan sepanjang 3 bulan musim panas," tambahnya.
Tanaman layu di Eropah, kerana musim kemarau yang memacu rekod kebakaran liar dan memberi tekanan teruk pada grid kuasa benua itu.
Gelombang haba berturut-turut antara Jun dan Julai, yang menyaksikan suhu mencecah 40 darjah Celsius di Britain buat kali pertama, menyaksikan kira-kira 24,000 lebihan kematian di Eropah.


Keganasan rumah tangga, kaunseling antara panggilan tertinggi Talian Kasih

Kementerian Pembangunan Wanita, Keluarga dan Masyarakat menerima 159,703 panggilan menerusi Talian Kasih antara bulan Januari sehingga 14 November lalu.Timbalan Menteri Pembangunan Wanita, Keluarga dan Masyarakat Siti Zailah Yusoff berkata, daripada jumlah itu 97,576 panggilan menerusi Talian Kasih 15999 manakala 62,127 diterima menerusi aplikasi WhatsApp di talian 0192615999 yang beroperasi 24 jam setiap hari.“Kalau lihat pecahan rekod, 1,847 berkaitan kanak-kanak, 2,287 berkaitan keganasan rumah tangga, 647 berkaitan dengan gelandangan, 7,177 berkaitan permohonan kebajikan, 4,919 mengenai kaunseling, 661 rekod libatkan kurang upaya dan 359 adalah berkaitan dengan warga emas.“Segala pertanyaan dan perkhidmatan kementerian dijawab melalui talian kasih manakala segala butiran aduan disalurkan ke jabatan termasuk polis dan agensi-agensi berkaitan di bawah kementerian untuk tindakan selanjutnya. Aduan dan permohonan dipanjangkan akan diambil tindakan oleh pegawai di daerah atau negeri berkaitan.“Maklum balas pula akan diberi menerusi talian e-Kasih dan status kes akan ditutup setelah maklumat ini diberi kepada agensi berkaitan,” katanya di Dewan Rakyat, hari ini.Siti Zailah menjawab pertanyaan Kasthuri Patto (DAP- Batu Kawan) yang ingin mengetahui tentang berapa bilangan panggilan telefon kepada Talian Kasih 15999 dari bulan Januari 2020 sehingga kini mengikut jenis panggilan seperti keganasan rumah tangga, jenayah seksual kanak-kanak, cubaan membunuh diri dan perkara lain dan apakah tindakan dan bantuan kerajaan bagi kes-kes tersebut.Menurut Siti Zailah, banyak program dilaksanakan di peringkat kementerian, menerusi Jawatankuasa Keganasan Rumah Tangga yang diwujudkan sebelum ini.Katanya pada 17 April lalu menteri mempengerusikan sendiri pertemuan dengan agensi termasuk polis, Kementerian Komunikasi dan Multimedia dan NGO-NGO bagi membincangkan isu keganasan rumah tangga dan kepentingan wanita.“Antara program dilaksanakan iaitu mewujudkan untuk memperkemaskan aspek sistem sokongan dan perlindungan termasuk kerjasama dengan 528 kaunselor dengan kerjasama Lembaga Kaunselor Negara dan juga program-program tambah lagi kerjasama dengan NGO untuk memastikan kesedaran masyarakat sama-sama membantu hindari isu-isu khususnya isu penderaan, isu rumah tangga termasuk gangguan seksual.”


Bekas timbalan presiden MIC S Subramaniam meninggal dunia di rumahnya di Petaling Jaya, Selangor malam ini.
Ahli Majlis Tertinggi MIC L Sivasubramaniam yang mengesahkan perkara itu berkata mendiang yang diserang strok pada 2011 dan terlantar sejak itu meninggal dunia dalam tidur, kira-kira 8 malam tadi.
"Hampir 11 tahun beliau lumpuh dan terlantar, beliau meninggal di rumahnya. Upacara pengebumian pada Khamis (7 Julai)," katanya ketika dihubungi Bernama.
Mendiang Subramaniam meninggalkan isteri Tina Subramaniam, 70, dua anak lelaki dan seorang anak perempuan.
Subramaniam pernah berkhidmat sebagai ahli Parlimen Damansara dan Segamat antara tahun 1974 hingga 2004.
Subramaniam juga pernah memegang jawatan timbalan menteri di Jabatan Perdana Menteri, Kementerian Kerajaan Tempatan dan Wilayah Persekutuan, Kementerian Perumahan dan Kerajaan Tempatan, Kementerian Pertanian serta Kementerian Perdagangan Dalam Negeri dan Hal Ehwal Pengguna.
Dalam arena politik, Subramaniam mula menjadi ahli MIC pada tahun 1962 dan pernah menyandang jawatan sebagai setiausaha agung, naib presiden dan timbalan presiden.
Sementara itu, Setiausaha Agung MIC R.T Rajasekaran berkata MIC melahirkan rasa simpati dan mengucapkan takziah kepada keluarga mendiang.
"Parti kami bersimpati kepada keluarga (mendiang) dan tentulah kita perlu mengingati perkhidmatan Subramaniam kepada negara dan juga parti,” katanya.


Meta buang 10,000 pekerja lagi dalam gelombang kedua

Pemilik media sosial Facebook, Meta Platforms Inc. mengumumkan gelombang baru pembuangan pekerjanya pada Selasa, sebahagian daripada apa yang dikatakan oleh Ketua Eksekutifnya, Mark Zuckerberg sebagai "tahun kecekapan" syarikat ketika sektor teknologi AS terus mengecil.
Dalam e-mel kepada pekerja, Zuckerberg berkata Meta akan membuang 10,000 pekerjaan dalam beberapa bulan akan datang, menyasarkan pengurusan pertengahan, dan 5,000 jawatan lain akan kekal tidak diisi.
Pemberhentian pekerja itu dibuat susulan penghapusan 11,000 jawatan yang diumumkan oleh syarikat itu pada November yang memulakan gelombang pembuangan kakitangan yang serupa merentasi syarikat teknologi besar, termasuk Amazon, Google dan Microsoft, tetapi bukan Apple.
Dengan pengumuman kedua, syarikat yang berpangkalan di California itu akan menyingkirkan kira-kira 25% tenaga kerjanya dalam masa empat bulan sahaja.
"Ini akan menjadi sukar dan tiada jalan untuk mengatasinya. Ini bermakna kita terpaksa mengucapkan selamat tinggal kepada rakan sekerja yang berbakat dan bersemangat dan menjadi sebahagian daripada kejayaan kita," kata Zuckerberg.
Mangsa pertama ialah jabatan pengambilan Meta kerana syarikat itu secara rasmi menamatkan usaha pengambilan pekerja ketika teknologi besar meningkatkan operasi untuk memenuhi permintaan tinggi semasa pandemik.
Pada bulan-bulan berikutnya, jabatan teknologi dan perniagaan juga akan terjejas dan "dalam sebilangan kecil kes, ia mungkin mengambil masa hingga akhir tahun untuk menyelesaikan perubahan ini," kata Zuckerberg.
Pada Januari lalu, pengasas Meta itu memberi amaran penderitaan akan datang apabila beliau memberitahu penganalisis bahawa "tema pengurusan syarikat untuk 2023 ialah 'Tahun Kecekapan'" dan beliau akan memberi tumpuan untuk menjadikan syarikat itu "organisasi lebih kukuh dan lincah."
Meta mengharungi 2022 dalam tempoh sukar di tengah-tengah iklim ekonomi meruncing, yang memaksa pengiklan untuk mengurangkan pemasaran, dan perubahan privasi data Apple, sekali gus mengurangkan kelonggaran bagi pemperibadian iklan.
"Untuk sebahagian besar sejarah kami, kami melihat pertumbuhan hasil yang pesat tahun demi tahun dan mempunyai sumber untuk melabur dalam banyak produk baharu. Tetapi tahun lepas adalah mengejutkan," tulis Zuckerberg.
"Saya fikir kita harus mempersiapkan diri untuk kemungkinan realiti ekonomi baharu ini akan berterusan selama bertahun-tahun."


Pengurusan bagi rayuan kes basikal lajak ditetapkan 13 Oktober

Mahkamah Rayuan menetapkan 13 Oktober bagi pengurusan kes selanjutnya dalam rayuan kerani Sam Ke Ting terhadap sabitan dan hukuman penjara kerana memandu secara melulu sehingga menyebabkan kematian lapan remaja yang menunggang basikal lajak pada 2017.
Peguam Harvinderjit Singh, seorang daripada peguam yang mewakili Sam, apabila dihubungi berkata tarikh baru itu ditetapkan selepas pengurusan kes di hadapan timbalan pendaftar Mahkamah Rayuan Norkamilah Aziz hari ini.
Tarikh baru itu ditetapkan kerana rekod rayuan belum siap, kata peguam itu.
Pada 28 Oktober 2018, Mahkamah Majistret Johor Bahru membebaskan Sam tanpa memerintahkan membela diri terhadap pertuduhan memandu secara melulu atau berbahaya sehingga menyebabkan kematian lapan remaja di Jalan Lingkaran Dalam pada 3.20 pagi, 18 Februari 2017.
Lapan remaja yang maut dalam tragedi itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.
Pada 2019, hakim Mahkamah Tinggi Shahnaz Sulaiman membenarkan rayuan pihak pendakwaan dan mengembalikan semula kes itu ke Mahkamah Majistret dan mengarahkan Sam untuk membela diri bagi pertuduhan tersebut.
Majistret Siti Hajar Ali yang mendengar kes itu pada 2019, sekali lagi melepas dan membebaskan Sam di akhir kes pembelaan, menyebabkan pihak pendakwaan memfailkan rayuan kedua ke Mahkamah Tinggi.
Pada 13 April tahun ini, hakim Mahkamah Tinggi Abu Bakar Katar membenarkan rayuan pihak pendakwaan dan mensabitkan kesalahan memandu secara melulu dan menjatuhkan hukuman penjara enam tahun dan denda RM6,000.
Sam mendapat kebenaran daripada Mahkamah Rayuan pada 18 April lepas untuk merayu terhadap sabitan dan hukumannya.
Mahkamah Rayuan juga membenarkan permohonan Sam untuk menangguhkan pelaksanaan hukuman dan membebaskannya dengan ikat jamin RM10,000 dengan seorang penjamin sementara menunggu pendengaran rayuannya.


Usul tidak tanding 2 jawatan tertinggi Umno tidak langgar perlembagaan parti

Setiausaha Agung Umno Ahmad Maslan berkata tiada pelanggaran perlembagaan atau Peraturan Mesyuarat ketika Perhimpunan Agung 2022 baru-baru ini, yang melibatkan kelulusan usul tambahan tiada pertandingan dua jawatan tertinggi parti pada pemilihan akan datang.
"Semua berjalan dengan teratur. Sekitar 90% perwakilan setuju dengan usul tiada pertandingan presiden dan timbalan. Sudah banyak kali dalam sejarah 77 tahun umur Umno jawatan itu tidak dipertandingkan,” katanya dalam satu kemas kini di laman Facebooknya hari ini.
Dua hari lepas, Ahmad berkata Umno memberi penjelasan kepada Jabatan Pendaftaran Pertubuhan (RoS) berhubung usul tambahan yang diluluskan pada Perhimpunan Agung Umno 2022 untuk jawatan presiden dan timbalan presiden tidak dipertandingkan pada pemilihan parti akan datang.
Katanya beliau menemui Ketua Pengarah RoS Mohd Nawardi Saad dan timbalannya di Putrajaya berhubung isu itu.
Ia susulan tindakan dua ahli Umno pada 20 Januari mengemukakan aduan kepada RoS supaya semakan dibuat terhadap usul tambahan tersebut yang didakwa tidak sah.


Polis buka siasatan kekecohan konvensyen DAP di Perak

Polis telah membuka kertas siasatan berhubung kekecohan membabitkan perwakilan Konvensyen DAP Perak di Pusat Konvensyen Ipoh pada Ahad lepas.Ketua Polis Perak Mior Faridalatharash Wahid berkata kes itu disiasat menurut Seksyen 22A Ordinan Darurat (Pencegahan dan Pengawalan Penyakit Berjangkit) (Pindaan) 2021.Polis telah memanggil penganjur bagi membantu siasatan serta menganalisis video dan foto yang diperoleh bagi mengenal pasti individu serta kesalahan berkaitan pelanggaran prosedur operasi standard (SOP) perintah kawalan pergerakan bersyarat (PKPB), khususnya ketika insiden itu, katanya dalam kenyataan hari ini.Menurutnya kertas siasatan itu akan dirujuk kepada timbalan pendakwa raya untuk arahan lanjut.“Polis menyeru orang ramai supaya tidak membuat sebarang spekulasi dan kenyataan yang tidak bertanggungjawab kerana dikhuatiri akan mengganggu proses siasatan pihak polis,” katanya.Pada konvensyen 14 Mac itu, berlaku sedikit kekecohan susulan dakwaan kewujudan pengundi hantu memilih ahli Jawatankuasa Negeri Perak selain tempoh pengundian yang secara tiba-tiba dilanjutkan.


Bekas naib presiden MIC Sivaraj keluar parti

Bekas Naib Presiden MIC C Sivaraj meletak jawatan selaku Ketua Cawangan MIC Taman Bukit Kuchai Baru dan mengisytiharkan keluar dari parti berkenaan serta merta berkuat kuasa hari ini.
Menerusi suratnya kepada Presiden MIC S A Vigneswaran, Sivaraj berkata keputusan tersebut kerana ingin melaksanakan tanggungjawab dan tugasnya selaku Senator serta pemimpin masyarakat India, tanpa sebarang halangan atau sekatan daripada mana-mana pihak, terutamanya kepimpinan parti berkenaan.
“Sejak menyertai MIC hampir 20 tahun lepas, saya yakin saya menumpukan sepenuh perhatian dan memberi komitmen yang cukup tinggi terhadap perjuangan parti.
“Secara peribadi saya merasakan keputusan ini adalah yang terbaik untuk saya dan paling penting kepada parti buat masa ini,” katanya dalam surat berkenaan.
Beliau yang mengakui berat hati dengan pilihan itu, mengesahkan kesahihan surat peletakan jawatan berkenaan ketika dihubungi Bernama, hari ini.
Sivaraj, 47, yang dilantik sebagai ahli Jawatankuasa Kerja Pusat (CWC) MIC selepas kalah pada pemilihan parti pada 2021, dipecat daripada jawatan itu berkuatkuasa 11 Mei lepas.


Syarikat gergasi Ferrero henti pembelian minyat sawit dari Sime Darby

Syarikat pembuat konfeksi gergasi Itali, Ferrero berkata ia akan menghentikan pengambilan sumber minyak sawit dari Sime Darby Plantation selepas pihak berkuasa Amerika Syarikat mendapati syarikat Malaysia itu mengamalkan buruh paksa dalam operasinya.“Ferrero akan mematuhi keputusan Jabatan Kastam dan Perlindungan Sempadan (CBP) AS,” kata syarikat itu dalam satu e-mel kepada Reuters.Ferrero yang menggunakan minyak sawit dalam pembuatan produk coklat Ferrero Rocher dan Nutella turut berkata ia telah meminta supaya pembekal globalnya, Sime Darby menghentikan penghantaran minyak sawit dan minyak isirong sawit.Walaupun Ferrero tidak membeli jumlah minyak sawit yang banyak dari Sime Darby, namun langkah tersebut tetap memberi tamparan hebat kepada syarikat Malaysia itu berikutan dua syarikat lain, Hershey Co dan General Mills Inc turut mengambil keputusan sama sebelum ini.Dalam pada itu, Sime Darby memberitahu Reuters bahawa ia telah mengambil langkah berhubung hak asasi manusia dalam syarikatnya dan semua pihak bekepentingan dalam syarikat komited dalam menjamin kemampanan operasinya.Sim Darby turut menambah Ferrero bukan pelanggannya.Berhubung perkara tersebut, Ferrero menjelaskan ia tidak membeli produk sawit tersebut secara terus dari Sime Darby  yang dikatakan membekalkan 0.25% daripada kegunaan minyak sawitnya.Berikutan keputusan Amerika Syarikat yang mengatakan wujud “amalan buruh paksa” dalam operasi Sime Darby selain mengatakan wujud bukti mencukupi sekali gus membolehkan barangan produknya disita.